
UDINE : ۹ 
= presso la SOCIETÀ FILOLOGICA FRIULANA 
ot) 1923 


PERSONE: 
ANGBDBIGHES cto che fioraia 
INLUINVAVN Diets 525 e a madre di Angéliche 
BERRUGGCIOREERO....È a.i fratellino di Angéliche 
Silo AGONIST LIT zio di Angéliche, fratello di Nunziade 
IIBCOnBNRENATO A. tenente di fanteria 
(COK na 3 ee, attendente di Renato 
ParcontessevBAURE au en. wen madre di Renato 
SONNERIE a + amica di Laure 
IDES PES TN figlia di Santine 
USCON BIOS Eee zio di Renato, fratello di Laure 
ROSES ae Re ens cameriera della contessa 
IIRdOIOr ZANETO.-. 2... -s 
(Of MTT AD, ده‎ > | 
WHITE: SIRE a OT EORR ` avventori della fioraia 


Un signore in lutto 


aLe] dette O e, e 


Un monello 


(L'azione del primo atto si svolge a Udine, in un negozio di fioraia ; 
nel secondo e nel terzo atto in una villa signorile a Venzone). 


Le indicazioni ~ destra „ e = sinistra . vanno intese per destra e sinistra dello spettatore. 


——ò 


ATTO PRIMO 


Interno di un negozio di fioraia, disposto e decorato con eleganza. In fondo 
grande uscio a vetri, sul quale sta scritto a grandi lettere « FIORAIA > per modo 
che la scritta, vista dal proscenio, si legga invertita. All’ uscio è applicata una 
tenda che può essere abbassata c rialzata. Ai lati dell'uscio grandi vetrine per 
mostra, quali appariscono viste dall'interno del negozio. Dall’ uscio a vetri, la 
cui tenda è rialzata, si vede, di tratto in tratto, passar la gente in istrada. A 
sinistra il banco, su cui stanno un registratore di cassa, vasi di fiori, ghirlande, 
cataloghi, ecc. 

Dappertutto fiori e addobbi da fioraio: cestelli, vasi, moretti, ecc. 

A sinistra, dietro il banco, porta che conduce nell’ interno dell’ abitazione 
della fioraia. Sulla parete a destra un orologio. 


SCENA PRIMA 


Angéliche, in piedi al suo banco, sta scartabellando il brogliazzo dei cre- 
diti. È vestita con elegante semplicità: tipo risoluto e ardente. Di tratto in 
tratto guarda con impazienza l’ orologio, come se attendesse qualcuno. Dopo 
un po’, pone la matita all'orecchio ed esce nella via a guardare se I’ atteso 
viene, poi rientra. > 


Angéliche e Ferruccio (di dentro) 


FERRUCCIO. Angèliche, dulà sono i vistîz ? 

ANGELICHE. E saràn là che tu ju varàs butàz jarsere: su la ciadree, 
o sul taulin, o par tiare. Sù, viestiti c'al è tart! 

FERRUCCIO. Cà nol è nuie, sastu. 

ANGELICHE. Sestu ancimò tal jet? 

FERRUCCIO. Si jo. 

ANGELICHE. Ma besteate che tu sès, bisugne che tu dismontis dal 
jet se tu ús ciatà i vistiz. Fas svelt, che a momènz jé ore di 
là a scuele. 

FERRUCCIO. No puedistu vigni tu a vistimi? 

ANGELICHE. Po si sa! ’O cor subit: ’o lassarai la buteghe cence 
nissùn! Un mus grant e grues come tè al vara bisugne che 
si vegni a vistilu! 

FERRUCCIO. Cumò dismonti. 'O ài ciatàt intant la barete e lis cialzis. 

ANGELICHE. Cir ben, cal à di sei dut. Spessee, se nó ۱ inrabii. 


SCENA SECONDA 


Il tenente Renato e Angéliche. 


Angéliche, quando vede Renato, trattiene a stento un grido di gioia, chiude 
l'uscio a sinistra ch'era semiaperto, corre ad abbassare la tenda dell’ uscio a 
vetri, afferra Renato e lo bacia ripetutamente, poi rialza la tenda di nuovo. 


ANGELICHE. Finalmentri tu sés vignút! 

RENATO. Viót che cun cheste tende si fasin ridi. 

ANGELICHE. Parcè? No uei che chés mussis di sartoris cà di fazze 
e' viodin c'o ti doi une bussade. 

RENATO. Tu pis imagináti che i úl póc a capilu. 

ANGELICHE. Si, ma intànt no i din il gust di viodi che si bussin 
Se tu savessis ce rabie che an! E ce invidiosis che son? E no 
i doi mingo nance tuart. Ma no pues viodilis parce che an’ 
disin une par sorte sul nestri cont. 'O cognós une frute, une 
garzone che jé cun lor, e che mi conte dut. L'ültime che àn in- 
ventade 'e jé che tu sés stuf di mè, che tu mi bandonaràs e c'o 
restarai cun t'un puin di mos'cis. Ma jo lassi che ciantin e che 
cichin, e no mi passe nance pal ciàf di dubità di tè. Epùr, 
cheste gnot, 'o ài vaiüt, sastu Renato. 

RENATO. 2 

ANGELICHE. E tu m'al domandis? Parcé che tu vas vie, parce che 
ti cambin di guarnigion, parcé c'o resterai sole cà a sperá, a 
voléti ben, a spietáti. E, cui sa! quant che tu sarás partit, quant 
che no sintarai plui la to vós che mi met in cuiéte, quant che 
tu sarás lontàn, cui sa che no scomenzi a vé pore, a tremá che 
tu puedis bandonámi par da bon, che tu ti lassis inzingará di 
qualchi altre fantate plui biele di mè! Ustu ridi? Cumo devant. 
oh ma dome par un moment, sastu, 'o ài vüt come un ۲ 
che no tu vignissis a saludámi prime di partí come che tu mi 
vevis promitüt, e no sai diti ce mal che mi à fat cheste idee. 
'O ài pensât: Ce varèssio di fá se nol vignis? E mi son passáz 

pal ciàf mil progèz un plui stramp di chel altri. Cori in stazion, 
presentámi al colonèl, fa ferma il treno!... 
Invezi tu sés ca, benedèt e benedèt! Ricuarditi che tu mi as 
promitüt di scrivimi ogni di. No sta fami suspirá lis tos lètaris. 
Tu às di pensá simpri, simpri che a Udin 'e je une buteghute 
di floriste, e che dentri ’e jé la to Angèliche che conte i dîs, 
che ti spiete e che ti úl ben. E pense che une fantate che 
ti ueli ben come mè no tu la ciatis in dut il mont. Viót che se 
no tu mi scrivis ogni di, 'o ciapi il treno e 'o ven a ciriti! 
Lasse c'o ti dei un'altre bussade! ( Vorrebbe riabbassare la tenda, 
ma Renato la trattiene): No tu fis c'o ti bussi? Ma dimi alc, 
in non di Dio, ce àstu, tu sés cussi sèrio ué, no tu viarzis boce!.. 
RENATO. (É imbarazzato, turbato, ha qualche cosa che gli pesa sul 
cuore): Tu capiràs! 'E jé une zornade póc legre ance par mè 
cheste. Mi toce parti.... lassáti cui sa par trop timp.... 
ANGELICHE. Anin po, ce varèssio di fa jo alore? Mi doi coragio jo, 
dunce.... 
RENATO. Po ài dai displasés.... ai ۲۱۵۵۷۵۱ lètaris di ciase.... 
ANGELICHE. Isal malàt qualchidün ? No sarà mingo malade to mame, 


'o speri? 
RENATO. Nò, nò, stan duc’ come il solit. Ma tu sas, intrics, pizzulis 
questions .... 


ANGELICHE. Se son robis di póc, no si à d'impressionási! (Facert- 
dosi seria e parlando con risolutezza): Dunce sin intindüz, no 
ise vere? Prime di lá al to regimént, tu vas a Venzón, tu vas 
a ciase to, tu vàs a fevelá cun to mari. Viót che tu mi às pro- 
mitüt: bisugne che tu fevelis a to mari, bisugne c'o lin für 
di cheste incertezze. E dimi po, Renato, dimi in t'une orele, 
cemüt i dirastu 'e mame, cemiit i fevelarastu di mè? ’E jé 
buine, no ísal vér? 

RENATO. Si, che jé buine. 

ANGELICHE. Tu às di dii cussi: Sint, mame, a Udin 'e jé une fan- 
tate che mi úl tant ben, e ance jo i 'nd uei a je. 'E jé buine - 
'o soi buine, sastu =; e jé biele - cid, tu capiràs, se no ti pla- 
sevi, no tu saressis vignüt a fa il mos'ción intor di mè - ma 
sore dut, tu as di dii, ti à simpri tal cür e ti úl tan ben ance 
se no ti à mai viodude. Cheste fantate 'e jé fie di puore int, 'e 
vent rosis, ma jé oneste, e di bon sest. Jo i ài dàt peraule di 
sposále parce che jé degne di mè. Si, Renato, soi degne di tè, 
parce che nissune altre femine podarà oléti ben come mè! E 


To 


dopo che tu i varás fevelát cussi, tu ás di scrivimi, peraule 
par peraule, dut chel che la mame - la nestre mame - ti vara 
rispuindút. 

RENATO. E no ástu mai pensát, Angéliche, che la mame *e podarés... 
no sai nance jo.... opònisi assolutamentri.... ? 

ANGELICHE. No bisugne pensá a chest, no uei pensá a chest; chest 
nol pò sei, nol à di sei e nol sarà. In ogni mit, 'a mi baste 
di savé che tu mi fis ben tu, chest Pè il pont principal; par 
dut il rest lis dificoltàz no an di fánus pore. Vin di vé ciáf, 
energie, coragio par superális dutis. Ma bisugne sei fuarz. 'O 
ài notat, scuse sastu mid benedèt, che tu invezi tu sés un póc 
inciart - no ti displás pur nó che t'al disi? - che tu ti piardis 
di coragio facilmentri, che tu ti adatis a chel che uelin i altris. 
Jo ti cognós, 'o ti uei trop ben par no cognossiti a fons. Cumo, 
par esempli, tu tu às riguart a fevelái 'e mame dal nestri amór, 
dai nestris progèz. Jo invezi no soi fate cussi: lis contrarietàz 
mi dan fuarze; no sai ce che no farés, no sai a ce che no 
farés cuintri par amor to! 

RENATO. E pur bisugne simpri spietási il piés, tant plui che me 
mari 'e cor daür cui sa a ce progez par mé. Jo no pues con- 
trariále trop, parce che come che ti ài dit, e jé simpri un póc 
maluzzade, e bisugne vé duc' i riguarz cun je. 

ANGELICHE. No sta fevelámi cussi, Renato, no sta fámi tremá propit 
ué che tu vas vie, ué c'o ài bisugne di dut il mid coragio. O 
isal ale par àiar? Dimal subit, dimi la veretat, Renato. 

RENATO. Nó, ma bisugne preparási a dut chel c'al pd capita. Jo 
vores che tu fossis un póc plui calme; no vorès che tu pensassis 
mal di mé, se par circostanzis che podaressin nassi, no fds in 
cas di mantigni la mé peraule.... cussì prest come che ores jo! 

ANGELICHE. No sta dimi cussi, Renato. Se tu mi üs ben, no vin 

. di lassási impressiona di nuie. 

RENATO. Ben, Angèliche, jo soi vignút a saludáti di s’ciampon, bi- 
sugne c'o vadi.... 

ANGELICHE. (Sfringendosi a lui per trattenerlo): Tu vas vie cussì 
prest? Reste ancimó un póc cun mè, tu às di stà cun mè fin 
a l'ultin momènt. 

RENATO. Bisugne c'o viodi di no piardi il treno. 

ANGELICHE. Tu às di pensá simpri 'e to Angéliche, sastu. - Jo mi 
consolarai lavorànt par tè, par fami degne di tè simpri plui. 

RENATO. Lavorànt par mè? 

ANGELICHE. Po sfidi jo! 'O ài pensát: Se Renato nol vès di spo- 
sámi mé, cui sposaréssial 2 (con un po’ di caricatura) Une si- 
gnorine, une contessine, une sgardufine! Ce varéssie mo plui 
di mè? Saréssie plui biele? Nod, parce che se Renato mi úl 
ben, al fil di che soi jo la plui biele par lui. Sarèssie plui 
buine, plui sveade di mè? Nò e poi nò. Dunce? Dunce 'e sa- 
varès il franzés, 'e savarès piturá, ricamá, fà un pós di com- 
pliménz, un pocis di ciàcaris in conversazion. Cussi ài dit: 
Par che Renato nol vebi di vergognási di mè, jo bisugne c'o 
impari dut chest. Bisugne c'o procuri, a-ogni cost, d'istruimi. 
E cussi mi soi mitude d'acordo cu' la signorine dal secónt plan, 
che à studiát in colegio; che jé professoresse e che si é impe- 
gnade di insegnámi dut chel che sa je. (Cava dal cassetto del 
banco libri e quaderni): Ciale cà veh! ce brave c'o soi! (Leg- 
gendo in un quaderno): Exercices de traduction: « J'aime mon 
René et je suis bien süre qu' il m'aime aussi ». 

Chest nol jere tal tema, ma jo lu ài mitút istès! 

RENATO. Ma di quant in cà ti sestu mitude tal ciàf di fa dute cheste 
fadie ? 

ANGELICHE. Di quant in cà? Dal di de creazion dal mont po, be- 
nedét, di quant c'o ài scomenzát a oléti ben, parcé che prime 
il mont nol esisteve par mé: jo ài scomenzat a vivi in ché di 
che tu sés entràt cà dentri pe prime volte. Tu jeris par mè 
tant in alt alore, tu mi parevis tant lontàn di mé, che no va- 
rès mai crodút di podéti bussá une di. Canais di umign! che 
nus puartais vie l'ànime cun tune ociade, cun t'une peraule! 
Quant c'o levi es scuelis elementàrs cun tante poce voe, no 
vares crodüt che a vine’ agns mi sarés mitude a studiá vulintir! 

Ciale cà: « Aritmetica - Geografia - Diritti e doveri - Storia 
di Roma - figüriti! Elementi di fisica ». E Roma è stata fon- 
data 754 anni prima dell'éra volgare; e la somma degli angoli 
di un triangolo è uguale a due retti; e in dut il mont nol è 
un altri Renato c'al merti di sei adorát plui di té. Lasse c'o ti 
bussi un'altre volte! (Vuol riabbassare la tenda, ma ne è impe- 
dita da Renato). 

RENATO. E parcé no mi àstu mai dit nuie? 

ANGELICHE. Parcé c'o vevi di fáti une improvisade; ma sicome 
noaltris feminis no podin tasé, cussì 'e jé vignude für prime 
da l'ore. 

RENATO. E quant studiistu? Quant ciatistu il timp di studiá? 

ANGELICHE. La signorine m'insegne ogni dopo di gustát, e intànt 
'e sta cà in buteghe la mame; la sere po ’o ripassi lis lezions. 
La matine mi jevi es cinc, capistu, 'o ài une voe, une smànie 
-d'impará! Tu tu às studiát tant, bisugne pur c'o procuri d'im- 
para alc ance jo: ogni volte c'o impari alc di gnúf, mi par 
di fa un pas di plui viars di tè.... 


SCENA TERZA 


Il dotór Zaneto, Angéliche e Renato. 


Zaneto è un bellimbusto allegro e superficiale. 


ZANETO. Oh! Mimi, vaga fioraia! (al tenente): 'Ol d'un can di te- 
nente, tu tu sés simpri cà! 'E larà a finí che uné volte o l'altre, 
tu nus puartuarás vie, con scalata e scasso, come c'al dis mid 
pari, la plui biele fantate di Udin. 

ANGELICHE. (Desiderosa di mandarlo via presto): Ben, ce uèlial vé? 

ZANETO. Ce c'o uei vé? (Con scherzosa leziosaggine): ۱۱ solito maz- 
zolino, che lei mi metterà all'occhiellino con le sue gentili ma- 
nine! (A Renato :) O ven cà ogni di, sastu, 'o spint-un patrimoni 
in mazzèz di rosis, dut par podé vigní cà dentri a dai une 
ociade, a suspirá par je come un folo.... 

ANGELICHE. E a dí stupidàginis cence spirit. 

ZANETO. Cence spirit? Il mid spirit al fas furórs in dutis lis con- 
versazions di Udin. La sere, al Dorte, e stan duc' a boce viarte 
a Sintimi. 

ANGELICHE. C'al vegni cà. (Gl'infila un mazzolino all’ occhiello): 
E cumò c'al vadi vie. 

ZANETO. (A! tenente): Ciale ce voi! 'E passin für par für come i 
raggi X! 

ANGELICHE. Sù c'al si distrighi. 

ZANETO. Bisugne pur c'o pai! Trop isal? Combien? (Al tenente): 
'E sa ance il franzés ché mostre! 

ANGELICHE. Novante centesins. 

ZANETO. Ombre! il dopli des altris ۸ 

ANGELICHE. Lis rosis son cressudis di presi di îr in cà. 

RENATO. Tu capiràs, bisugne pur c’al vadi sul cont ance il fastidi 
di dutis lis fotis che tu i disis! 

ZANETO. Ciale il tenente ce brao! No i mance nance la peraule! AI 
par vif! (Paga. Angelica fa funzionare il registratore; fa poi 
segni d'impazienza durante la chiacchierata di Zaneto): Guai 
se no vès siore Angéliche di fazze, e l'ustir di la dal ciantòn jo! 
Ogni tant voi a bevi un quart par ciapá coragio; opur 'o ven 
ca a consolámi. Crodevi cul vé becat, o ben o mal, la làuree 
in léz che fos finide, - a proposit, ti ricuardistu ce tant c'o vin 
studiát insieme a Pàdue.... pes ostaris? - invezi miò pari si 
é mitut tal ciàf c'o fasi pràtiche di avocàt con lui tal so studi. 
Al mi ten sacrificát oris e oris chel can di vecio: mi toce 
studiá causis, copiá sentenzis, scrivi filastrocis in ciarte di bol, 
co fis dis jo, un disastro! E quant che mi vanze un póc di 
timp, bisugne c'o lei e c'o torni a lei « L'ape giuridica e am- 
ministrativa » parcé che, secónt lui, li s’impare une vore! 'Olc 
che ju foli i vecios e lis lor ideis! E sicome la claf de cassele 
des ànimis la ten lui, mi toce fá fente di secondálu s'o uei 
c'al mi slungi qualchi ciarte di dis. Eh! sin ben plantaz si! 
Par furtune che qualchi volte si rit: an’ capite di classichis. 
Ir di matine, che il vecio l'ere in Tribunàl, mi ven sü in studi 
un borghesàn c'al à un ort für de puarte, un di chei che àn 
fat i béz in chesc' ültins timps cul vendi bròcui. Ben, al úl fai 
cause 'e Sozietat Elétriche parcé c'al dis che il contatór al 
cor masse, che i robin su la lûs, c'al è stat a protesti e che no 
i àn dát abado. Ma nol càlcule mingo lui che la sere quant c'al 
va a ciase ciòc, al si dismentee di siará la lùs! Insume, al ul 
fai cause, al fil che i tirin vie il contatór, e al à dit che di cà 
indenànt l'intint di paid la lús elétriche a metro cubo! 

ANGELICHE. (Scattando): Ben, c'al vadi für dai pis, c'o ài di dii 
alc al tenente che nol à di sintí nissun. 

ZANETO. Ce für dai pis? Di bant no soi avocàt: 'o ài di fá une 
istrutòrie cà jo cumó. Za dis minüz 'o eri c'o leievi « L'ape 
giuridica e amministrativa ». Stuf di chés tiriteris, 'o ven sul 
balcón, e ce viddio? 'O viót il contin Renato, tenente di fan- 
teria, c'al entre cà dentri. Apene entrat il tenente, 'e ven jü la 
tende de portiere; dopo un póc la tende e torne su. (/nero- 
ciando le braccia ed esagerando buffonescamente ۵ 
interrogativa): Folc us podèssial, e par un mit di di, ance 
trai: Che cosa facevate dietro quella tenda? 

ANGELICHE. (Bacia di slancio Renato): 'O fasevin cussi! 

RENATO. Ma Angéliche! 

ZANETO. (Dopo un momento di stupore): Passo agli atti! Bon giorno! 
(Esce rapidamente). 


SCENA QUARTA 


Angéliche e Renato. 


ANGELICHE. Astu ۷۱۵481 cemfit c'al è s'ciampát? 

RENATO. Scuse, ma cheste to maniere di fa no mi plas. Tu ti 
comprometis cence resòn. Parcè ustu mètiti in plazze in chest 
mfit? Tu dovaressis capi che chest ti fas dan! 

ANGELICHE. Po’ ce ustu che mi fasi dan, ce ustu c'o mi comprometi! 
Jo mi soi compromitude in che di c’o ai scomenzat a voléti 
ben! Anin, no sta fa il grintós cumò parcé che ti uei masse 
ben. Ce ustu che m'impuarti a mi che dute la citàt, che dut 
il mont lu sepi? 

RENATO. (Guardando l' orologio, e facendo uno sforzo per non lasciar 
trasparire la sua commozione): Dunce ’o voi, Angéliche.... Ti 
saludi..... sta ben..... (Angelica, angosciata, vorrebbe accompa- 
gnarlo fin nella via): Ti prei, Angéliche, fas a mid mit, no sta 
vignì far te strade, no sta fati viodi. 

ANGELICHE. Si, sì, farai come che tu fis tu. Adio, adio, benedèt. E 
pense c’o spietarai lis tós lètaris come il Messia. (Renato, molto 
commosso, dà un rapido bacio ad Angéliche, poi si svincola da 
essa, ed esce. Angelica dopo un istante d'indecisione, non può 
trattenersi dall’andar sulla porta a gridare): Renato, no sta di- 
smentedti di mè! (poi rientra affannata e singhiozzante). 


SCENA QUINTA 


Angéliche e Ferruccio. 


Ferruccio ha solo il piede destro calzato, l'altro è in pedùle. Si fa innanzi 
saltellando sul piede calzato. Angelica cerca di rimettersi dalla commozione. 


FERRUCCIO. 'O ài cirüt pardùt, ma ché altre scarpe no le ài ciatade. 

ANGELICHE. Po no tu sés vistüt ancimd? 

FERRUCCIO. Nó, bisugne che tu mi judis a meti sù la giachete, e 
po bisugne ciatá ché altre scarpe, parce che in ciàmare no jé. 

ANGELICHE. (Aiutandolo a indossare la giacca): No jé, no jé! Tu 
no tu ciatis mai nuie. E la golarine bisugne métile drete; e i 
bragóns bisugne imbotonáju ben, nd un botón si e doi ۰ 
(Lo accomoda). 

FERRUCCIO. Cui saludàvistu te strade? 

ANGELICHE. Un aventór. 

FERRUCCIO. Ce aventór? 

ANGELICHE. Un che tu no tu cognossis. 

FERRUCCIO. Parcè astu i voi ròs? 

ANGELICHE. Parcè c’o ài lavorat cul lusór. I fruz ben educáz no an 
di fa tantis domandis, àstu capit? Là, cumò tu paris un cri- 
stian! E la scarpe dulà ise? Dula ti sestu disvistàt jarsere? 

FERRUCCIO. Un póc cà, un póc in ciàmare. 

ANGELICHE. (Cerca sotto il banco): Alore sarà cà. Vele cà che jé. 
Anin sintiti. (Lo fa sedere e si china per calzarlo. Ferruccio le 
abbraccia il capo): Ustu sta fér si o nó? 

FERRUCCIO. Ce rabiose che tu sês ué! Ce àstu 2 Vàdino mal ۱ 2 

ANGELICHE. Eco, il paroncin l'è servit. 

FERRUCCIO. E cumò ’o ài fan. 

ANGELICHE. Va de mame in cusine, e fati da il café. 

FERRUCCIO. S'al ven chel sior cun chel cian grant, clàmimi. 

ANGELICHE. Si, va là, che entrin aventórs. (Ferruccio via da sinistra). 


SCENA SESTA 


Entra una cameriera di famiglia signorile, accompagnata dalla serva con 
un cestello. 


La cameriera. Bon giorno, siore Angéliche. 

ANGELICHE. Bon giorno, siore. 

La cameriera. O' vin forésc’ a gustá ué, vin bisugne di rosis. 

ANGELICHE. Eco cà, siore, che scielzi je ce che i sta ben. 

La cameriera. Mi ocór, une dozene di mazzéz nó tant granc', par 
metint un a ogni invidát, e doi bochèz granc' pe taule. Eco, 
ciolarai dute cheste batarie cà. (Sceglie i fiori e li dispone sul 
tavolo, aiutata da Angéliche, poi dice alla serva): Ciape sù e 
met tal zei, cence ruviná nuie. 

La serva. No puédie judámi ance je? 

La cameriera. Par to régule, jo soi la camarele e tu tu sés la mas- 

sàrie, se no tu lu sas; e chés li son voris che ti tocin a ti e 
nò a mì. Cialait ce estros! 

La serva. Si dabòn che si sporciave lis mans! In fons ’e jé une ca- 
marele di scól ance je mi par a mi. (Pone i fiori nel cestello). 

La cameriera. Ti doi une sberle che ti volti la muse, sastu. Dulà ástu 
imparát la creanze? Tal ciót? (ad Angéliche): E’ vegnin jü di 
Godie o di Pasian di Prat, discolzis e squintiadis che fasin pietàt 
ai clas, e dopo quindis dîs, ti ciapin sù cheste ande! 

La serva. Cui sa je di dulà che ven jù! Di Parigi! 

La cameriera. Tas, brute musse e finissile. I contarai jo dut 'e pa- 
rone! (ad Angéliche): Varin bisugne di rosis ance domàn: farin 
dute une note. i 

ANGELICHE. Va ben, siore; che si cómudi je; riveride. 

La cameriera. La saludi, siore Angèliche, a riviodisi doman. (Alla 
serva): E tu móviti! (Via le due donne. Angelica prende nota 
del credito). 


SCENA SETTIMA 


Nunziade, Angéliche e Ferruccio (di dentro). 


NUNZIADE. Astu tu la clàf de credinze, Angèliche ? 

ANGELICHE (cerca in tasca). Si, le ài jo. Renato l'è stat a saludámi, 
mame. Al va vie ué, forsi cumò c'o fevelin l'è za partit. 

NUNZIADE. E... tòrnial prest? 

ANGELICHE. 'O speri, mame. In ogni mit al mi à prometit di fevelá 
cun so mari e cun so barbe, e di scrivimi subit. (Angosciata) : 
Ma cumò che nol è plui cà, mi vegnin tal ciàf mil pinsirs. Ce 
varèssio di fa, mame, ce varéssio di fa se nol rivàs ad ore a 
persuadi so mari, s'al si dismenteàs di mè? E pensá che mi 
tociara spietá doi dis prin di ricevi une létare! 

NUNZIADE. Viót di no lusingáti, Angèliche. Tu às di tigni presint 
c'al è difizil... c'al è impussibil che int siore, int supiarbeose 
si adati a ricevi in famee une puarete come té. 'O sai che ti 
tormenti a fevelá cussi, ma l'è inutil za... 

ANGELICHE. (Con grande energia): Nó, mame, jo i uei ben, e par 
chest 'o ai duc’ i diriz. No i soi mingo jo curude daúr; al è 
vignüt lui cà a fevelámi, a zurá c'al jere inamoràt di mè, a 
zurá c'al mi voleve ben e c'al mi varés sposade. Cheste pro- 
messe 'e à pur di vé il so valór ance se jé fate a une pua- 

rete! E cussi’o ai scomenzat a oléi ben ance jo, e cumò, mame, 
i uei ben tant e tant e par simpri: muri, podarai, ma nò rinun- 
721 a lui, ma nó adatámi a sei bandonade di lui. Dal rest Renato 
mi fil ben, lu sai, lu sint, e cheste certezze mi fas paré dut pus- 
sibil. Se lui come c'o soi plui che sigure, mi restarà fedél, la 
So famee dovarà cedi: al sarà fra un an, fra doi, fra tre, ma 
'e vignarà ché di c'al mi sposara! 

FERRUCCIO (dall’ interno): Sit po, mame, c'o ai fan! 

ANGELICHE. Va là, va là, mame, va dái il café a Ferruccio. 

NUNZIADE. Lu compagnistu tu a scuele? 

ANGELICHE. Si, e intànt tu darás tu un voli 'e buteghe. (Nunziade 
esce). 


SCENA OTTAVA. 


Un signore, vestito a lutto, con una gran fascia di lutto al cappello. Ha 
una faccia atteggiata a esagerata mestizia, come per porre in mostra il suo 
dolore ed esserne compassionato. 


Signore. Bon giorno, signorine. 

ANGELICHE. Riverît. Ce comandial ?. 

Signore. (Trae un gran sospiro; poi si cava lentamente e con sussiego 
i guanti neri. Parla in tono alquanto patetico - declamatario) : 
'O vorés vé une ghirlande di rosis, par puartále su la tombe de 
mé püore muir: ué al finis il més che jé muarte! (Trae di 
tasca un fazzoletto bianco, listato a lutto, e si asciuga gli occhi). 

ANGELICHE. La ordenarai subit al stabilimént; di ce grandezze la 
uélial ? 

Signore. Eh! signorine, s'o vès di fale di une grandezze che vès di 
corispuindi al miò dolór, no bastaressin dutis lis rosis dal so 
stabiliment, ne duc’ i siei zardinirs par mètile donge! (Sospira 
e resta un momento raccolto levando gli occhi al cielo). 

ANGELICHE. (Tanto per dire qualche cosa): Eh! purtròp! La vite 'e 
jé cussi. 

Signore. (Come se prendesse un’improvvisa risoluzione): Baste, dinsi 
coragio, e puartin la nestre cròs! 

ANGELICHE. (Mostrandogli l’albo illustrato): Uèlial une corone come 
cheste cà! 

Signore. Sì, cheste mi pàr propit che vadi ben. E ce vino di scrivi 
sul nastro ? 

ANGELICHE. Ce c’al fil lui; c'al mi disi lui. 

Signore. « Alla sua adorata consorte, l' inconsolabile Alfredo ». Anzi- 
si podarés meti ance il cognòn: «Alla sua adorata consorte, 
l'inconsolabile Alfredo Salgemmi ». 

ANGELICHE. Alore, 'o ciol in note l'iscrizion ? (Si accinge a scrivere). 

Signore. Che spieti, che spieti un momént, signorine. Al sarés forsi 
mior di scrivi: « Alla sua adorata consorte, il marito inconso- 
labile ». Mi par cal suni mior: « Alla sua adorata consorte, il 
marito inconsolabile ». 

ANGELICHE. (Scrivendo e imitando un po’ il tono del signore). Il marito 
inconsolabile. 

Signore E sot la firme: Alfredo Salgemmi. Bisugne pur che si sepi 
c'o soi jo. 

ANGELICHE. (Scrivendo): Alfredo Salgemmi. 

Signore. (Con tono pitt naturale): Oh! e ce costaréssie ? 

ANGELICHE. Novantecinc francs. 

Signore. Novantecinc francs? 'E jé ciare, mi par! Accidenti! 
ANGELICHE. 'E jé une ghirlande grande, viddial; e i flors cumò 
son ciars. E po il nastro sol al val plui di trente francs. 
Signore. (Ricadendo nel tono patetico -declamatorio): No dis di no, 
ma nol è il nastro, benedete, nol è il nastro, nol è il lusso 
di une corone c'al puedi esprimi il dolór di un'ànime! Il dolor 
al é cà dentri, il dolór si lu sint cà dentri, signorine. (Picchian- 
dosi il petto. Poi con tono piü naturale): E che sinti po: une 

corone plui pizzule, naturalmentri 'e costarés manco ? 

ANGELICHE. Eh! si, and @ di chés di sessante, di cinquantecinc 
francs ance. 

Signore. E, metin, se il nastro invezi di sei di sede, al fòs, no 
sai, di cotòn! 

ANGELICHE. Se si fil, si pò sparagná alc ance sul nastro! 

Signore. Che sinti, signorine, lassin li par cumò. I pensarai sù ancimò 
e po deciderai. Al cas tornarai plui tart. Mi displàs di véle fate 
mateá, benedete. 

ANCELICHE. Po nuie nó, noaltris sin cà par chel! 

Signore. (Riprendendo il tono patetico): A riviodile, signorine. 'O voi 
cul mio pinsir e cul mid dolor! (esce con un gran sospiro). 

ANGELICHE. Folc che lu ardi: ce plae! 


"um Si 

SCENA NONA. 


Un monello, sui 13-14 anni, con un cappellaccio troppo grande per lui, e 
con una giacca da uomo con le maniche troppo lunghe. 


ANGELICHE. Parcè no ti sestu netàt i pîs fùr de puarte? No tu 
viodis che tu mi sporcis dut il pavimènt! 

Monello. Ce isal, il palàz real chest ca? 

ANGELICHE. Ce ustu vé? 

Monello. Ce còstial un di chei mazzèz di violis che son far in vetrine ? 

ANGELICHE. Sessante centesins. 

Monello. (Cerca in tutte le saccoccie, mette assieme la somma e la 
posa sul banco): Che viodi se son jusc' ? 

ANGELICHE. E ce àstu di fá des violis? 

Monello. 'O ài di regalális 'e mé morose: ué l'é il so non! 

ANGELICHE. Po fole, tu às la morose ance tu ? 

Monello. Si po, àe alc in contrari je? 

ANGELICHE. Se tu sés apene vignüt für dal scüs! 

Monello. Che no stedi a pensá je, 'o cressarai. 

ANGELICHE. E cui ti à dat i béz? 

Monello. 'O ài puartàt une valise in stazion. 

ANGELICHE. E tu ju spindis in violis, invezi di pensá a comprati 
alc di plui necessari ? 

Monello. Cence tantis ciacaris, se mi dà lis violis ben, se nó cui 
miei béz 'o voi in t'un altri luc. 

ANGELICHE. Alore tu i uelis ben 'e to morose? 

Monello. Ah si! ma tant ance. 

ANGELICHE. Cid, cid lis violis e ten ance i béz! (Gli dà le viole 
e gli restituisce i soldi). 

Monello. Ce? Mi lasse ance i béz? Grazzis, grazzis, 'o dirai. ben 
di je. Patrone sae. (Va per uscire, ma s' imbatte in Gigi, il quale 
visto l'abbigliamento singolare del monello, lo afferra per un 
braccio e lo trae rilultante verso il proscenio). 


SCENA DECIMA 


Gigi, attendente del tenente. È un tipo ridancione e chiacchierone. 


GIGI. Ciale ce anaco! Po di dulà isal vignüt für? Tu às une velósie 
che tu mi someis un pretór: tu i stás dentri tu e dute la to 
famee! E ce ciapiel iniquo! 

Monello. C’al mi moli. Jo no lu cognòs nance par prossim lui, 

GIGI. Al si s'cialde l'omp! 

Monello. Sigùr c'o mi s'cialdi. E 'o soi bon di lá dal so general, 
sal, se nol lasse in pas la int. (Riesce a svincolarsi e a correr 
fuori. Appena fuori, mette il capo di nuovo in bottega, grida): 
Macaco! (poi scappa). 

GIGI. Sintilu, ce blave! 

ANGELICHE. (/nquieta): Ce isal di gnúf, Gigi? Lu al mandat Renato? 

GIGI. Che mi lassi sta siore Angéliche. Al 4 scomenzàt a maltratàmi 
cheste matine a buinore, apene c'al è vignüt für dal jet. O 
-voi a svealu es siet, come c'al mi veve dat ordin, e lui al tache 
a di c'al mi veve dat ordin di clamálu es sis. Ma ce sis, es siet 
al veve dit! Dopo, lis scarpis no erin avonde lustris, la monture, 
secónt lui, no la vevi scovetade, insumis ué al jere piés di un 
Sborf! E si Scugne tasé e dái resòn, par vie di chestis ca! 
(Mostra le stellette del collare): Dal rest bisugne ance compatilu: 
si capis c’al ere ledrós, parce che i à tociát lá vie di Udin, e 
slontanási di je, siore Angéliche. Cumò po c'al è lat vie soi 
libar, soi parón jo! 

ANGELICHE. Isal za partit? 

GIGI. Il treno Pe partit che saran dis minüz. Soi stat sot la tetoe 
fin c'al si é mitùt in moto. Jo soi restàt a Udin par fa la spe- 
dizion dai baui. Oh! ma ce tormént ir cun ché benedete siore! 

ANGELICHE. (Con impeto): Ce siore ? 

GiGi. La mari dal tenente po! I vara pur contát il tenente? 

ANGELICHE. (Pronta per far parlare Gigi): Si si, mi à dit... 

GIGI. Ben, ir 'e à fat la malefin dut il di. Ué po si é mitude a 
zigá che jé no pó stá lontàn di ciase, che se sta cà un'altre zor- 
nade 'e fás une malatie, e à ulüt a ogni pat stabili la partenze 
par cheste matine. E s'intint che no jerin nance vincequatri 
oris che jere a Udin. Par pore po di piardi il treno, mi à fat 
lá in stazion cu’ lis valisis un'ore prime de partenze. Il biel al 
è che il tenente nol capitave mai, manciavin pós minüz a la 
partenze e no si lu viodeve. 'E jere je nomo, siore Angéliche che 
lu tignive cà? La püore siore 'e jere disperade, 'o stevi a spietá 
di momént in momént che i tornassin lis convulsions! Final- 
mentri co Dio l'à ulút al è capitàt, e l'à fat apene ad ore di 
montà in treno. 

ANGELICHE. (Dominando la propria emozione) E ir... cemút ise lade? 

GIGI. Ir? 1 dis pur che à fat un quarantevòt dut il di! Al par che 

sedi vignude a savé che so fi al fas l'amor cun je, siore Angè- 
liche; o forsi al sara stat il tenente a dial par tastà il terèn, il 
fat al è che jé corude jù par puartásal vie, di pore che i al man- 
giassin. Apene rivade si é siarade in ciàmare cun so fi. Jo 
eri Co netavi di fun te prime ciamare, e sicome nissün mi à 
dàt ordin di lá vie, ài continuát a spolverá, e di ché strade ài 
sintút alc. Orco e ce vocabolari che à! E à fat un discors che 
nol finive plui! E che je no varés mai crodfit che so fi al podés 
dismenteási a chest segno dal so non, dal so grát, de so famee; 
e che je dut si sarés spietade, ma nó che so fi si fos imbre- 
deat cun t'une femine che no jé de so condizion, e che cussi 
e che culà e che culà vie! 

Il tenente, pjior, l'à fat dut il pussibil par cuietále, par fai 
capi resón; ah si! di quai stivai! 

Che sinti, siore Angéliche, il tenente i úl ben sae; se vés 
sintüt in ce maniere c'al fevelave di je, cemút che la difindeve!.. 
E viodarà che prest o tart al rivarà ad ore di tirá la mari de 
So. Insumis, contraste che ti contrasti, il tenente i varà dit 
cemüt che jé lade a fini... 

ANGELICHE. Si, mi à dit alc... 

GIGI. "E jé lade a fini che a la siore si é mot il convüls e i é vignút 
fastidi. Il tenente alore al é curüt für, come un mat, a ciri di 
mé, e a fuarze di fái nasá des bozzutis e di sclipignále di aghe 
la vin fate torná par di cà. Sae ce biele femine che jé? Sebén 
che no jé plui zóvine, e à un par di spalis e un senato!.. Ciò 
co i é vignüt mal, vin dovît viarzile für nomo! Che s'imagini 
je, siore Angéliche, jo che no vevi mai viodüt contessis disbo- 
tonadis!... Po il tenente mi à mandat in quartir e no ài savút 
altri. 

ANGELICHE. (Angosciata): Dut chest l'é sucedüt ir? 

GIGI. Ir, ir. Cheste matine po an questionát da gnüf, ma no ai 
podüt capi di ce che si tratas. Ma che no stedi a métisi in pene, 
sae! Il tenente i fil ben, al è inamorát muart di je. Ce uélie 
di plui? Cheste matine l'è stat cà a saludále, no ise vere? 

ANGELICHE. Si. 

GIGI. Ben, cun dut c'al è stat cà, che le à saludade, che le à bus- 
sade - che disi di nó mo se jé buine! - cun dut chest al à ulút 
ance lassái une létare. Vele cà che jé! (Le mostra una lettera). 

ANGELICHE. (Con impeto): Une lètare par mé? Che me dedi! (Vor- 
rebbe prendere la lettera a Gigi, ma questo gliela contende). 

GiGi. Un momént! ’O ai di dii une robe prime, e je, siore Angéli- 
che, e a di fami une promesse. 

ANGELICHE. Si, Gigi, c'al si distrighi, c'a nol stedi a fami pena. 

GIGI. Che ciali mo, il tenente mi à dat ordin precis di consegnái 
cheste lètare domàn; ma sicome jo ué in un pàr di oris mi di- 
sbrati di dut, dopo sae ce c'o fas? 'O mi ciapi sù e voi a 
Glemone a ciatá la morose. 'O passi la gnot a Glemone, lo fas 
un fregul di bacàn cu’ la frutate, 'o ten cont di mé madone par 
che mi prepari une buine cene, ’o i béf mieze ciànive a mid 
missér, e doman es ùndis voi dret a Venzòn come gnente fosse! 

ANGELICHE. C’al mi dedi la lètare, ciacaròn tremènt! 

GIGI. Mostre di siore Angéliche! Co si trate di giavami i passarez, 
'e a gust c’o i conti, e dopo c’o ài contàt dut e che no i ocòr 
altri, 0 ciapi dal ciacarón tremènt! E jo alore m'inrabii, m'inve- 
legni, mi susti, voi vie e no i doi nuie. 

ANGELICHE. Nol è il momént di scherzá, Gigi. 

GIGI. Ben eco: 'e à di prométimi di no dí al tenente che je ài dade 
ué, invezi di dae doman. Jo po cul dae ué, la contenti je, o fas 
il miò comut, e no i fas dan a di nissün. (Trae di nuovo la 
lettera, ed Angèliche glieia strappa di mano). E se i disès c'al 
mi à dat ance alc altri par je? Che siari i voi! (Trae di tasca 
un astuccio di gioielli, che apre e presenta ad Angéliche): Che 
viarzi i voi! (Angéliche che ha già incominciato a leggere la lettera, 
prende l'astuccio, lo posa sul banco e continua la lettura senza 
badare ad altro). Ciale ce póc ciàs c'al à fat il pontepèt! (Prende 
una violetta dal vaso): Siore Angèliche, i robi une viole, no mi 
cride pur nò! Oh! si, no sint nance lis canonadis ché li. La 
saludi, la saludi. (Via dal fondo). 

ANGELICHE. (Chiamando nella massima costernazione): Mame, mame! 


SCENA UNDICESIMA. 


Nunziade, Ferruccio coi libri di scuola. 


NUNZIADE. Ce àstu, Angéliche ? 

ANGELICHE. Mi à scrit une létare, mame; i an fat scrivi une létare! 
(A Ferruccio): Ferruccio, va disore dal barbe, disi c'al mi fasi 
il plasé di vigni jù subit, c'o ài bisugne di fevelái. 

FERRUCCIO. Alore no voi a scuele ué? 

ANGELICHE. Nò, nò, fas svelt. (Ferruccio tutto contento, butta il pac- 
chetto dei libri sotto il banco, ed esce correndo da sinistra). 


SCENA DODICESIMA. 


Angéliche e Nunziade. 


ANGELICHE. (Con angoscia ed eccitazione sempre crescenti): Viòt cà, 
mame. Al à coragio di scrivimi che i toce lassámi; c'al mi à 
ulüt ben e c'al mi úl ben ancimò, ma che la so famee no úl 
savént assolutamentri c’al mi sposi. Che so mari jé vignude a 
savé i nestris progèz, e che jé corude a Udin par vé une spie- 
gazion definitive; che lis emozions, il displasé an compromitút 
la salút di so mari, che s'al mi sposàs, la nestre union ’è sarés 
par ciart disfortunade. E sint, sint, mame, ce c’al dis ca: «Tutte . 
«queste cose volevo dirtele stamane, ma non mi è bastato 
«l'animo, e ho preferito scrivertele ». Invezi chest nol è vèr, 
parce c’o sai - mi lu à dit l'atendént - che la létare jere za 
scrite prime c'al vignis cà a saludámi. Viostu cemút che lu 
fasin deventá gesuit e bausar ance lui! E sint ce che à scrit 
sot so mari: « Mio figlio ha verso la sua famiglia, e special- 
«mente verso sua madre, degli obblighi sacri, a cui non deve 
«mancare. Dovete quindi abbandonare ogni speranza; e in 
« compenso e con tale patto vorrete accettare questo ricordo ». 

E te s'ciàtule e jere ance la note dal oresin par fá viodi 
c'al coste un miar di francs! 
Par cui mi ae ciolte? Ce cródie c'o sedi ché li? 

NUNZIADE. (Abbracciandola molto commossa): Il cûr m'al deve che 
sarés finide cussi! 

ANGELICHE. Nò, no jé finide cussi! 

NUNZIADE. Parcè ástu mandát a.clamá to barbe Jacun? Ce intindistu 
di fa? 

ANGELICHE. Ce c'o intint di fa? Uei lá a Venzòn. Larai a cirilu, 
fevelarai cun lui, con so mari, cui siei di famee, cun duc'. Zigarai 
pes stradis che i uei ben, e c'al mi fil ben, e c'al à zuràt di 
sposámi. Jo no i ài ulüt ben par une di, ne par un an, ma par 
simpri: dut il destin de me vite al dipént di chest amor. 'E 
dovaràn ben scoltámi, dovaràn ben lassámi fevelá! Dal rest soi 
decidude a dut, e i pensaràn sü ance lor. A ogni cost! 

NUNZIADE. Calmiti, Angéliche. No bisugne precipita. Pluitòst scri- 
vin, opùr mandin qualchi persone di cûr che puedi fevelá par 
tè... Bisugne che tu pensis che no tu pûs lá tu a fáti maltratá, 
a fati pará vie... noaltris no vin nissùn dirit.... 

ANGELICHE. (Con energia): No jé vere che no vin nissùn dirit. 'O ài 
la so peraule. E po, jo lu sai, mame, Renato mi úl ben, ma l'è 
debul, l'é masse bon, si lasse imponi. Al si e lassat persuadi a 
scrivi cheste létare in un momént di debolezze, al si à lassat 
impressiona di so mari, ma '| mi úl ben. Soi sigure che lui in 
chest momènt alè in un afano di cûr compagn dal mid: co l 
mi viodarà, al si vergognarà di vé podüt adatási a lassá sacri- 
fica in chest mot une fantate che jé pronte a dá la vite par lui! 

NUNZIADE. No ti lassaran nance entra, Angéliche. 

ANGELICHE. Mi lassaran entra, si. Compagnade da un parint, da 
un vecio, no podaran tratami come une di chés, che si fasin 
tasé cun t'un pontepèt di mil francs! Dal rest, jo no ai pore 
di nissün: si mûr une volte sole! 

NUNZIADE. E ce ustu c'al puedi judáti to barbe Jacun, pùor omp, 
che nol è bon di di dós peraulis cence imbredeási; c'al si é 
incocalit simpri plui, dopo c'al è lat in pension? E forsi nol 
vora nance vigni. 

ANGELICHE. Al ven, al ven. Al bruntularà, al zigarà, ma al finirà cul 
compagnámi. 


SCENA TREDICESIMA. 


Sior Jacun, Santine, Angéliche. 


Sior Jacun è un buon vecchio pensionato, a cui nel discorso manca spesso 
la parola, ch'egli sostituisce con un intercalare. 


JACUN. Ce oleso? No podéviso vigní disore une di voaltris cence 
fámi fá tantis s'cialis? 

NUNZIADE. Angéliche 'e varès bisugne di tè, Jacun....’e à di métisi 
in viaz... e várés voe... 

ANGELICHE. (Per tagliar corto): Mi toce lá a Venzón, barbe, e lui al 
à di fámi il plasé di compagnámi. 

JACUN. Ce Venzòn, ce viaz, ce pastiz isal chest? Mostris di feminis 
che qualchi volte vés tante... tante... tante... orpo di Bacco! e 
qualchi volte no sés buinis di fási capi. 

NUNZIADE. Viót mo, Angèliche 'e veve promesse di matrimoni da 
un zovin che i voleve ben.... almanco l’à simpri dit che i oleve 
ben.... Chest zovin i à scrit che nol pò mantigni la so peraule 
parce che la so famee no fil savént, e al è partit, l'é lat a ciase 
so, a Venzòn., 

JACUN. E cui isal chest individuo? 

ANGELICHE. (Per spicciarsi): Al è un tenente di fantarie, un zovin 
di buine famee. 

JACUN. Ce? Tu fasevis l'amór cun t'un militar, cun t'un.... cun t'un... 
cun t'un... orpo di Bacco! e no mi vés mai dit nuie? Tu vas 
a crodi a ché int ali, che ué jé cà e domàn jé a ciadaldiaul, 
stüpide! Ma se no tu püs stá senze maridáti, ciàtiti un artist, 
un... un... un... orpo di Bacco! un de to condizion insume. 

NUNZIADE. Sint mo, Jacun... 

ANGELICHE. (Piano a Nunziade): Lasse c’al si sbrochi un pòc, mame. 

JACUN. Un ufizial! E tu che tu sés so mari, co tu viodèvis c’al 
praticave cà dentri, tu dovevis parálu vie cul mani de scove. 
Chest al jere il to dové. Capitin cà, e scherzin, i disin qual- 
chi peraulute, e la stùpide s’inamore subit, s’imagine di sei 
biele come... come... come... orpo di Bacco! Si capis, l'ufizial 
ti à ciolte vie par un póc di timp, po si é stufát e l'è lat pai 
faz siei. Nol è nuie di straordenari! 

ANGELICHE. Nò, barbe, no si trate di un caprizi, no si trate di un 
amór di passàz. La promesse che Renato mi à fate di sposámi, 
me à fate sul sèrio e in buine fede. I siei di ciase son con- 
traris parcè che no mi cognossin, parce che cródin c'o sedi 
une pòc di bon, c’o i cori dafir parcè c’al è sior. E cussì an 
aprofitàt dal cambiamént di guarnigiòn, par fai scrivi une lètare, 
là c'al mi dis c’al devi lassámi. Ma jo bisugne c'o vadi a cirilu, jo 
no pues vivi cence di lui, vuei là a fevelá cun lui e cun so mari. 

JACUN. Tu tu sés mate. In dut chest, nol è nance un fregul di.... 
di.... di.... di chel che si dis. 

ANGELICHE. Jo no pues rinunziá a Renato, barbe. Oramai jo no vif 
che par lui, e la mé vite jé leade ’e so vite par simpri. C’al 
mi judi ance lui, barbe; jo no pues rassegnámi cussì. Al vio- 
darà: fevelarin cun so mari. 'O savarai ben ciatá la maniere 
di comóvile, di fái capí ance a je che jo no pues rassegnámi... 

JACUN. Tu no tu cognossis i siors! Lor no faressin altri che butá 
tal miez de strade té e ance chel... chel... chel... orpo di Bacco! 
chel basoal c'al vés di compagnáti. 

ANGELICHE. Nó, barbe, compagnade di lui no mi faràn di tuart; 
capiràn che vin ance noaltris i nestris diriz. 

JACUN. Ce diriz! Ce diriz! No voi ator pal mont in compagnie dai 
maz jo. 

ANGELICHE. E alore, barbe, pazienze, ’o larai di bessole. E za che 
nisstin ۵۱ judami, mi darai coragio e mi judarai di bessole mior 
c'o podarai. 

NUNZIADE. (Sottovoce ad Angèliche): No ti lassi lá vie bessole nance 
par insiun. 

ANGELICHE. (Sottovoce): No sta pensá, mame, al mi compagnara il 
barbe. 

JACUN. (Dopo una pausa, pitt raddolcito): Figuraisi ce accoglienze 
che nus faran! Nus ridaran su la muse! 

ANGELICHE. ’O voi sole, barbe, no uei c’al si esponi par méa 
qualchi brute part. 

JACUN. Za che tu fis tentá.... za che no tu fis capi.... no tu pûs la 
in zir bessole pai trenos. Soi to barbe, ’o vignarai ance jo. 
Sarà chel che sarà! 

ANGELICHE. E alore, barbe, bisugnarès parti plui prest che si pò... 
magari cheste sere... 

JACUN. Jo no pues prime di domàn di matine. Bisugne c’o visi a 
timp là c'o voi a tigni i registros, che domàn stoi vie. 

ANGELICHE. Alore larin domàn di matine cul prin treno. E grazis, 
barbe, grazis! 

JACUN. (A Nunziade): E tu anin disore cun mè c'o ai di feveláti. 
Voaltris contais simpri lis ciossis a miez, e in mit che no si 
capis nuie. 'O uei che tu mi contis dut, che tu mi spieghis 
mior dute cheste... dute cheste... dute cheste... orpo di Baco! 
(Esce da sinistra con Nunziade, la quale prima di uscire scambia 
un cenno d'intesa con Angéliche). 


SCENA QUATTORDICESIMA. 


Angéliche e il dottor Zaneto. 


Angèliche, accorata, rilegge ancora la lettera di Renato. Zaneto entra, dopo 
essersi accertato che Angeliche è sola. 


ZANETO. Cence esagerazion, e’ son vinc' minúz c'o la olmi par ciatá 
il drèt di 16۷611. E iere ore c’o la ciatàs bessole in buteghe! 

L'atendént mi à dit che chel meche dal so parón Pè lat vie 
di Udin. (Col suo solito fare buffonesco, mette di sbieco il cap- 
pello e spalanca le braccia): Angéliche! Vaga fioraia! Muart un 
pape si 'n' fas un altri: che mandi a remengo il tenente, e che 
si tachi a l’avocat! 

ANGELICHE. (A/ colmo dell’ indignazione): Cun cui cródial di vé da 
fa, stupit di un paiazzo? ’O ’nd ai avonde pa’ l’anime jo, e no 
ai timp di piardi cun t'un purcinél de so sorte! C’al vadi ffir 
di ca, e che nol stedi a meti plui pit ca dentri. 

ZANETO. (Alquanto sconcertato, si raddrizza in testa il cappello): Po 
ce sucédial? Ai capit: si càmbie il timp! Par ué lè mior c'o 
vadi a lei «L'ape giuridica e amministrativa»! (Via dal fondo). 


FINE DEL PRIMO ATTO. 

ATTO SECONDO 


Sala di passaggio, che serve anche di «tinello» nella palazzina della con- 
tessa Laure. A sinistra porta che conduce alle stanze interne; a destra porta 
per chi viene dalla cucina o dalla strada; nel fondo porta o vetrata che con- 
duce al giardino e al « broili ». Ad una parete il cordone di un campanello per 
chiamare la ۰ 


SCENA PRIMA 
Rose e il cont Pio (dal fondo). 


Rose porta un cavalletto da pittore; il cont Pio porta la tavolozza, i pen- 
nelli, uno sgabellino e un quadretto di paesaggio. Il cont Pio è sui 50 anni, 
È il tipo del gentiluomo-artista campagnuolo, allegro, bonario e spregiudicato. 
Fuma la pipa. 


PIO. Anin mo, no sta fa maláns, poe jù pulît. (Meffono a posto il 
cavalletto; Pio vi colloca il quadretto, posa lo sgabello davanti 
il cavalletto e sullo sgabello posa la tavolozza e i pennelli). Ma 
saveso che voaltris feminis mi fasés deventá mat! 'O vevi cum- 
binat tant ben il mid studi te lisciàrie: sior nó, no mi lassais 
in pás nance là. 

ROSE. Cumò, sior cont, par un pòs di dis vin la lave noaltris, e la 
lisciarie nus covente. 

PIO. Lu sai jo, ma intànt mi toce lá a purcitón pe ciase cun duc’ 
i miei argains. Ciale mo, cumd tu tu às di fa cussi: Tu di- 
strighis un fregul il stanzón dulà che meteis a seciá lis siespis, 
tu mi fasis un póc di puest, e par intànt mi poiarai là, che 
mi par che la lús sedi avonde buine. 

ROSE. Si, sior cont, 'o voi subit. 

PIO. Mio nevót isal ancimo tal jet? 

ROSE. Nò, nó, al è lat für, al à dit c'al leve un momènt fin in 
plazze. Al si é ievat anzi a buinore: l'a fat un zîr pe ciase, 
Pè stat tal ort., Pè vignüt jù in cusine... 

Pio. Ti al dat un spizzigòn 0 2 

ROSE. Uh! sior cont, ce disial mai? 

Pio. ’O dis par scherz. 'O sai che mid nevót al è un di chei guerirs, 
che no an coragio nance di dai un spizzigòn 'e camarele! 
Quant c'o vevi vinc’ agns jo, fie me!... ma ۱ ۵ mior c'o tasi, se 
no tu sés buine di lá a conta a me sür c'o doi scandul, tra che 
no mi a sul so libri! 

ROSE. Al à simpri murbin lui, sior cont. 

Pio. Mé sûr ise lade für? 

ROSE. Jè’ lade a messe cu’ la siore foreste, cun siore Santine. 

Pio. E la fie di siore Santine, la signorine Lidie, chel muriòt di 
frutate dulà ise? 

ROSE. E devi sei ancimò te so ciàmare, se plui no jé lade tal broili, 
parcè che va simpri tal broili! 

Pio. Si capis che va a viodi se cressin lis cócis! Sint pó, veso 
proviodút pal gusta? Veso mitút sù la ciar? 

ROSE. 'E jé za che bol. 

PIO. Stait atentis voaltris in cusine, di tigni taponat il bronzin, saveso, 
che no us toci la solfe di ché altre di. 

ROSE. Eh! mi à servüt di régule! Ma cui podévial imaginási che 
chel fiol d'un cian di giat al rivas ad ore a gaffá la ciar tal 
bronzin c'al bulive? 

Pio. Al è plui svelt di tè chel, veh! 

ROSE. Chel li nol è un giat, l'è un diaul dis'ciadenát, che no si po 
parási in nissune maniere. Eh! ma ir mi soi svindicade! 

PIO. In ce mit? 

ROSE. Al jere restát un póc di làt in t'un pignàt, e intàt c'o soi 
lade für un momént che mi veve clamàt la parone, chel sbusòn 
di giat no vàdial a bevi il làt, e cul sfuarzasi di rivá in fons 
dal pignàt, al è entràt dentri cul ciáf e dopo nol podeve plui 
torná für! Co soi tornade, al zirave come un mat pe' cusine 
cul ciàf tal pignàt. Orpo, o ài ciapàt sù un lèn, e i ai dat 
quatri sgnésulis di ueli sant! 

Pio. E il pignat? 

ROSE. Il pignat l'é lat a tocs. 

Pio. Cussi l'a bevát il làt, il pignàt Pè lòt a tocs, e chest Ve il 
svindic, secónt tè! 

ROSE. Ma ben cun ché leziòn c’o i ai dat, cumò par un piez nol 
robe. 

Pio. Si, i giaz tegnin a mens, viostu! Va là, va là, stùpide, va a 
disbratami il stanzón. (Rose esce dalla destra). 


SCENA SECONDA 


Il cont Pio, poi Lidie (da sinistra). 


Il conte mette qualche pennellata al quadro, poi si allontana per vederne 
l'effetto. Lidie compare a sinistra, sembra contrariata vedendo il conte Pio, 
ma questi la vede e le rivolge la parola. 


PIO. Bon giorno, signorine Lidie, che vegni, che vegni indevant. 
Che no stei a vé sudizion di mè, sae! No ài mai fat sudizion 
a nissün jo! 

LIDIE. (E una bella ragazza, ma vestita goffamente, in modo da 
parere infagottata; é anche un po’ scarmigliata): Bon giorno, 
sior cont, C'al stedi comut lui, no ài che di passá; 'o voi 
jù tal broili. 

PIO. Po ce vàdie a fa tal broili? Vadie a sinti a ciantá i cròz de 
vasche ? 

LIDIE. Nó ma al sa, a mi mi plas di sta sole e cuiéte. 

Pio. Che mi disi invezi il so paré su chest lavór cà. (Toglie il 
quadro dal cavalletto e lo porge a Lidie. Questa lo prende in- 
vertito e lo guarda attentamente) : 

LiDIE. Ce isal? Un quadri? 

Pio. Mah! 'O dirés squasi di si jo! Che viodi paraltri, che je lu 
ten cui pis in sü. Bisugne, che lu volti. 

LIDIE. Par cà? (Volta il quadro e lo guarda un poco): Mi par c'al 
è mior di ché altre bande, a mi! 

PiO. (Sconcertato): Question di opinions! Ma par solit, i cristians 
'e disin che i quadris son mior se si ju ciale de bande iuste. 

LIDIE. (Mostra al conte col dito un punto del quadro): E chest cà 
l'é un omp, no ise vere? | 

PIO. Nó, chel lì al è un arbul, sipo; e l'omp, se no fali, al sarés 
chel li. (Mostrandole un altro punto del quadro). 

LIDIE. Ceh po! E a mi mi pareve che ché magle li 'e fòs un omp... 
cu' lis braghessis! 

Pio. Mi displás di no podé dai reson, ma chel invezi al è proprit 
un arbul cence braghessis. 

LIDIE. Eh ben! come c’al fil lui. Par mè l’è indiferént! (Guarda 
ancora il quadro): E chest cà Pè un dindiat nomo? 

Pio. (Con comica desolazione): Po nò, al è un cian chel li, un cian 
al è, un cane, nò un dindiat! 

LIDIE. No m'intínt di quadris jo, sal! No mi plasin po nance! 

PIO. Mi par ance a mi. Che vadi, che vadi... tal broili! A riviodile. 

LIDIE. Lu saludi, sior cont. (Esce dal fondo). 


SCENA TERZA 


Il cont Pio solo. 


Cagne dal bambü! Cemfit che si puedi ciapá un cian par un din- 
diat, jo no rivi a capilu! (Guarda più-da vicino il quadro, e pro- 
rompe): Che il folc la scussi, mi à fat ance une striche cul dét! 


SCENA QUARTA 


Renato (dalla destra) e il cont Pio. 


RENATO. Bon di, barbe. Cun cui le àstu, che tu bruntulis di bessól? 

PIO. Anin cà; scuse, dai une ociade a chest quadrüt. 

RENATO. Al è biel, mi plas. 

P10. (Mostrandogli il cane): E chest cà ce isal? 

RENATO. Al è un cian po. L’è Parigi chel li! 

Pio. Lasse c’o ti bussi. (Lo bacia): Ciò fion! 

RENATO. Po ce astu? 

Pio. Nuie. Dunce cóntimi: astu durmît ben cheste gnot? 

RENATO. Avonde ben, barbe. 

PIO. Avonde? ’E to etàt jo durmivi ance masse ben, e stentavin a 
fami vigni far dal jet prime des undis. Sintinsi cà un fregul e 
fevelin. No viodevi l’ore che tu vignissis par sta un pòc cun tè. 
(Si siedono). Lasse prime c'o ti ciali ben: Tu mi paris pluitóst 
squintiat, sastu. 

RENATO. No soi contènt, barbe. No ài ulüt contraria la mame, parce 
che mi à fat dùl, 'o ài capit che no sta ben, e mi soi lassât 

PIO. 


indusi a fa chel che a ulüt je; ma 'o ài un rimuars di cuscienze: 
che püore fantate no meretave di sei tratade cussi e ’o sint 
barbe, che le ai simpri tal cûr. 

E alore, benedèt di Dio, tu sés stat un biel batòcio a lassale. 
Tu fasevis mior a tigni dur, e a procurá di persuadi to mari 
un póc a la volte. Ringraziant il Signor, tu sés int’ une condi- 
zion che no tu às bisugne di ciri dotis, ne di tiráti donge int 
smorfiose e pretenziose che finirès cul fati deventà mat. Dal mo- 
mént che tu i olevis ben, e che jere, come che tu mi as simpri 
dit, une fantate di sest, tu às fat mal a sacrificale je e a sa- 


crificati tè. 


RENATO. Nol è stat pussibil di superà l'ostinazion de mame. Su 


PIO. 


chest pont no ài mai 00۵081 fai capi resòn. Se tu vessis ۲۱ 
Mi si é mitude a vai in ciàmare. E sicome jo continuavi a in- 
sisti, a cirî di persuadile, a fevelái dai meriz di cheste püore 
fantate, mi é colade in svenimènt c'o ài crodüt che mi restàs lì! 
Tu ti sés impressionat masse. Jo invezi soi usát es pantominis 
di me sür. I ven svenimént par nuie a ché li! L'altre di a 
moméns i vignive mal parcè che lis massaris an lassát puartá 
vie la ciar dal giat. Dunce figüriti tu! 'E à chel distürp li, ma 
für di chel 'e sta mior di mè. In ogni mit cumò jé fate, e l'è 
inutil discori; ma par cont mid no pues dati reson. Forsi ché 
'e jere la fantate che ti steve ben a ti, e forsi tu sés passât 
donge de felizitàt di: dute la to vite e no tu te às savude aza- 
pará! Sicome paraltri soi stat furbo ance jo come te co jere 
la me ore, cussi l'é mior c'o tasi, c'o fas plui buine figure. Ma 
ben di un'altre fazende uei feveláti a timp, prime c'al vès di 
sucedi che tu colassis tal làz cence inacuarziti. Sint mo: To 
mari 'e jé une buine fèmine, ma 'e nàvighe ancimò cu’ lis ideis 
di une volte; 'e crót di sei une gran dretone e no scolte consei 
di nisstin; ma po invezi no viót che pai voi di siore Santine 
che jé culi in visite di lunis in cà, e che no à altri pinsir tal 
ciaf für di chel di colocá ben che oce di so fie. Lis dós babis 
si son mitudis d'acordo apònt par ficiáti tes cuestis la Lidie, 
la fie di siore Santine. E ué àn cumbinát di presentáti la pivele 
par viodi ce impression che ti fas. Ti àe motivat nuie, to mari? 


RENATO. Ir in treno, fra Udin e Venzón, mi à fevelat infati di cheste 


signorine Lidie, che à studiat tal Colegio Uccellis, e che, a sintí 
mé mari, e à duc 'i bogns numars: biele, buine, brave, inteligént, 
cun t'une buine dote, sao jo! 

Pio. Sta atènt a chel c’o ti dis jo. E tu sas che to barbe, al vara 


fat magari il mat, ai siei timps, al vara magari fat fur tre quarz 
dal so patrimoni cul lá ator pal mont, quant che il ciàf i svo- 
lave plui di cumò e cul cori daúr des fèminis; ma criteri and'à, 
galantómp al è; cul zirà il mont l'à imparat a vivi e a cognossi 
la int, e sore dut al ti Gl ben, e i displasarés che tu ti into- 
passis mal. Dunce jo in chesc’ dis, soi stat atènt a duc’ i sa- 
faronèz di chestis benedetis feminis. To mari ’e crót in buine 
fede che la signorine Lidie sedi qualchi ciosse di rar. 'E pense 
po ance, che un diaul pararà vie chel altri, e che cul impro- 
mètiti alla Lidie e cul trata cun jè, tu ti metarás il cûr in pas 
e tu ti dismentearás di ché di Udin, che par mé sûr, usade in 
campagne e a la vece, 'é jé, fas cont, il basilisc. lo po no jeri 
fregul contrari par principi a chest progèt, ma ai ulüt rindimi 
cont di ce che val la frutate, di ce che pese, dal momént che 
oressin fate ۰ 

A to mari no ài dit nuie, parcé che tu sas che no à trop 
buine opinion di me e mi calcule simpri il mataran di une 
volte; ma ’o ai tastàt la frutate, ai ciacaràt cun je e mi soi fat 
un concet. Sta atént: E jé une biele frute, bisugne di chel c'al 
è, 'e à biei voi, biei dinc’, biei ciavei, e jé sane e ben trez- 
zade: 'e jé chel che si pò di une biele zòvine sui disenúf, 
vinc'agns; ma pal rest, jo no ài mai viodüt une creature plui 
stüpide, plui insulse e plui cretine di ché li! E si che — no 
fas par vantámi parcè che béz mi 'nd an mangiàz avonde — 
feminis 'o 'nd ài praticadis, petenadis e tamesadis un biel 
numar dopo c'o soi in chest mont! 'E jé po salvàdie, che no 
fevelarés cun nissün; 'e úl stà simpri sole, e apene che pò 'e 
va tal broili. 


RENATO. A fá ce tal broili? 
PiO. Sastu tu? 'E larà a contá flabis ai scussóns! E disin che jé 


stade tal Colegio Uccellis di Udin: sarà vér, ma ciart al è che 
o no i an insegnát nuie, o no jé stade buine je d'impará nuie. 
le no sa vistísi, no à un fregul di eleganze, di bon gust, no à 
let un libri, no sa nuie di nuie. Par dáti po un' idee precise di 
ce che val, ti contarai cheste che mi è tociade cumò devant. 
Tu sds che mi soi simpri diletàt di piture, tant plui che in 
chest pais, se tu giavis quatri ciacaris e la partide a tresiet la 
sere cul spiziar, il miedi e il segretari no savarès ce fa in dute 
la zornade, No soi un gran pitór, e no ài mai vude cheste pre- 

tese, ma soi un bon diletant; ’o ài esponüt 'e mostre provincial 
di Udin e soi stat apprezzat: insumis no soi un cian dal dut! 
Cheste setemane o ài puartàt indevant chel quadrüt là: un so- 
gèt di campagne cun àrbui e un pastor a passòn cu lis pioris, 
cun tun cian donge. Note che il cian lu ài fat dal vèr, parce 
c'o vevi Parigi c'al steve cusso tal studi e lu ài tirát jü e tu 
tu lu às cognossüt subit. Ben, cumó devànt càpite cà la famose 
signorine Lidie, e i mostri il quadri par scrutiná se vés un 
fregul di sentimènt di art almanco. Intànt lu ciape cui pis in sù, 
e si met a cialálu série, serie. Jo i dis: « Che viodi che à il 
quadri cui pis in sù: bisugne che lu volti» Lu volte, po 'e dis: 
(Contraffacendo un poco il tono dell' attrice che sostiene la parte 
di Lidie): «Mi pûr c'al è mior di ché altre bande!» Astu capit! 


RENATO. Sul sério? 


PIO. 


Po nó! Po mi à mostrát un arbul e mi à dit: Chest l'é un 
omp» po à mitüt il dét sul cian, che mi à fat ance un sfris tal 
colór, ché mostre, e à dit: « E chest l'é un dindiat!» Ah ben! 
il Signór mi à tignüt la so sante man sul ciáf, che no i ài pe- 
tat sul cerneli il quadri cun dut il dindiat, ma soi stat li, veh! 
Folc che la trai! Mi à fat restá mal apaiát, parce che mi à pa- 
rût di sei chel pitór c'al veve dovüt scrivi sot il quadri: « Chest 
Pè S. Antoni, chest Ve il purcit» par che la int no confondés! 
A contále no par vére, si dis che jé inventade; ma no uei che 
tu mi crodis a mi, tu às di pesá la frutate di bessól. (Si alzano). 


RENATO. Jo barbe, no ài nissune intenzion d'impegnami par cumò, 


PIO. 


e lu ài fat capi ance 'e mame. E nance se cheste frutate fds 
une perle — in timp che invezi, come che tu mi contis, 'é jé 
dut altri — no podarès fa tele cun me. 'O ài ancimò tal cûr il 
ricuart di ché altre, e la mame no devi pretindi masse di mé. 
Jo ài fat il miò dové di barbe, e ài ulút visáti parce che lis 
feminis quant che an tal ciàf un progèt son tremendis! In ogni 
mt, lor ué intindin di fáti cognossi la frute, e chest nol è 
nissun mal, parce che no tu ti impegnis in nuie. Cussì anzi 
tu viodis se ti ài dit il vér, o s'o ài esagerat. Ma par cont di 
sposále, pluitòst di ché li spose la massarie, fi mid, e che Dio 
ti benedissi! Ciò, viót che pal timp che tu stds cá, tu às di 
fami compagnie a mi, sastu, no sta lassati siarà in presòn des 
feminis. Son més e més c'o spieti di podé passáme un poc cun 
tun cristian c'al capissi alc. (Sta in ascolto): Tas, mi par di 
vé sintüt a siará la puarte di strade. 'E jé sigur to mari cun 

siore Santine, che tornin di messe. E jo me mochi! No ai voe 
di stà a fá complimènz cun ché medae di siore Santine, e mé 
sûr no po’ sinti lodor di pipe. Bisugne ance c'o puarti jù tal 
stanzòn duc’ chesc' intrics; 'e jé dute la matine c'o voi sù e jù 
pe ciase cun lôr. Robis di cinematògrafo! Mi par di sei Cre- 
tinetti c'al si càmbie di ciase! Jüdimi, Renato, fami un plasé. 
Za, co varàn bisugne di tè, ti mandaràn a clamá. Jo puartarai 
il cavalét e il scabel, e tu puarte la tavolozze e il dindiat. 


RENATO. 'O pués puartà jo ance il scabel. 
PIO. Brao, grazis. (Porge gli oggetti indicati a Renato; prende in 


ispalla il cavalletto e si avvia verso il fondo, ma se ne ritrae 
tosto: Ocid ócio che vègnin sù de bande dal ort. Fasin il zir 
pe’ cusine, c'al è mior! (Escono dalla destra). 


SCENA QUINTA 


La contesse Laure e siore Santine (dal fondo). 


Laure é una signora sui 45 anni dignitosa e imponente. Veste un po' al- 


l'antica, e porta sul petto un medaglione con ritratto. 


SANTINE. Quant che to fradi mi viót, al s'ciampe vie come il diaul 


da l'aghe sante! Si capis che no i voi a genio. 


LAURE. No sta badái: al è simpri stat stramp, e cumò c'al devente 


vecio al è plui stramp di prime. Mi displasarés nome che i 
scialdas il ciàf a Renato. (Si siedono). 

Ah! Santine, mi par di sei in Paradis, dopo che mi soi 
liberade di chel pinsîr! Tu vevis reson tu di dimi c'al jere mior 
distrigási subit, e c'o varès fat ben a fá une sciampade a Udin. 
Soi rivade apene a timp di voltà Renato, prime che ché mostre 
m’al puartas vie dal dut. A sintilu lui ’e jé un agnul, une ra- 
ritàt! Figùriti tu ce che po sei une che vent rosis in public in 
tun negozi! Cence conta che ance lis informazions c'o ai pro- 
curàt di meti donge a Udin, di scuindòn di miò fi, me àn dade 
par une spiritade tremende. Ma secònt lui, je no i sta daur 
parcè c'al è un prinzip in confront di je, ah juste! ma parcé 
che i úl ben, un ben di vite! Nol pense mingo pùor frit, che 
ciartis feminis la san plui lunge dal diaul. 


SANTINE. E sestu sigure che lu lassi in pas ۶ 


32 


LAURE. Po si si. I ài fat apònt par chest un regal di valor: ché 
int ali bisugne fale tasé cussi! 

SANTINE. E àstu fevelàt a to fi de me Lidie? 

LAURE. No ustu! Ma naturalmentri bisugne da timp al timp, e bi- 
sugne fa un pas a la volte. Intant 1 ’e fasin cognossi, dopo 
procurarin che stedin insieme plui c’al sei pussibil, e cussi 
entraran in simpatie. Po farin qualchi biele scarozzade duc’ in- 
sieme viars lis colinis a Tarcint o a Glemone. Tu viodaràs che 
Renato nol starà tant a inacuarzisi de differenze che passe tra 
une zovenute des nestris, di buine famee, zentil, istruide, ben 
educade, e une Safaronate di Udin, spiritade e lengonate, se no 
jé ance alc di piés. 

SANTINE. Dio ueli Laure. No mi restarès nuialtri ce desiderà. Ma 
pur no soi cuiete. Ai pinsir che Lidie no i fasi buine impression 
al contin, parcè che mi par di capi c'al à ancimò il ciáf tor di 
ché altre. Jo îr, come che tu sàs, no ài passat che pocis peraulis 
cun lui, ma mi à bastat par capi c'al file sù ancimò de bande 
di Udin. 

LAURE. Ti dis pur che i fil paziénzie e savé fa. Tu intànt tu as di 
sta ca cun mè qualchi setemane, che tu sas che tu mi fasis un 
grand regal; e cussi i doi zovins podaran praticási e cognossisi 
e ciapá confidenze. Jo doman i scrif al colonèl di Renato par 
preálu di accordáigi une licenze: al jere ami dal mió püar marit 
e no mi dirà di nó. E cussi un poca la volte dut si comedará. 

SANTINE. Sperin, ma ance ché benedete frute mi fas daná: Lè un 
po' di timp che no sai ce che à. Une volte, prime di vigní cà, 
'e jere alegre, svelte, spiritose, pronte come une fusete; cumò, 
sao jo, bisugne giavái für lis peraulis cul giavestròpui; plui i 
dis, plui i raccomandi e manco mi capis. | ài raccomandát di 
vé un poce di politiche cul cont Pio, e invezi 'e fas di dut par 
contrariálu! La matine, prime clie vegni für de ciàmare, i rac- 
comandi di métisi ben, e jo stesse la comedi pulit; nance 
miez' ore dopo 'e jé za dute sgardufade. 

LAURE. Bisugne compatíle. 'E jé ancimó zovenute, e si capis che 
jé impressionade une vore. J ài fevelàt ance jo, e i ài dit c'o 
sarés ben contente di véle par niore, se je e il mid Renato 
sintaràn di podési olé ben. Tu capirás, no l'é un afàr di póc 
par une fantazzine chel di sei presentade a un zovin pe prime 
volte! Jo mi ricuardi di ché di come c'al fòs cumo. O jeri tant 
spasemade che no podevi cuietámi in nissune maniere; e in clié 

prime di o ai fat pòc buine figure ance jo; ma po ai ciapat cora- 
gio e mi soi butade für. Ciale mò, cumò mandin a clamá Renato, 
c’al devi sei lat dabàs cun so barbe. E la Lidiute dulà ise? 

SANTINE. Co sin ladis a messe, le ài lassade in ciàmare. 

LAURE. Spiete c’o clami Rose. I domandarin a je. (Suona il campa- 
nello tirando il cordone): Jo, fie mé, soi sigure che miò fi e la 
Lidiute s'intindarán, parce che ju cognòs ben duc’ i doi. E po 
Renato al sa che so mari no i metarès in viste une fantate che 
no fòs adatade par lui. AI sa che no vîf che par lui, e che no 
pensi che pal so ben. 


SCENA SESTA 
Rose (dalla destra). 


ROSE. Ce comàndie siore contesse ? 

LAURE. La signorine Lidie dulà 2 

ROSE. Cumò e jé che bagne lis rosis sot la piàrgule. 

LAURE. Disi che la spietin cà in sale, che vegni subit. E il contin 
dulà isal? 

ROSE. Al è cul cont Pio tal stanzòn dai susins. 

LAURE. Po ce fàsino là? 

ROSE. Il cont Pio i mostre al paronzin lis sós pituris. نا‎ ۵ lat tal 
stanzon dai susins, parce che ué vin mitút in vore la lisciarie, 
e vin dovüt parálu für. 

LAURE. Ben, dopo che tu varás mandat sü la signorine, vise ance 
il paronzin che lu spietin ca in sale. 

ROSE. La signorine 'o pues clamále stant a culi, parce che jé ca sot. 

LAURE. Clàmile, clàmile. 

ROSE. (Chiamando dalla porta di fondo): Signorine, la contesse e la 
mame la spietin cà in sale. (Alle due donne): 'E à dit che ven 
subit. (Esce da destra). 

SANTINE. Ce ocorèvial che lès ta l'ort cumò, par sporciási di tiare, 
impantanási lis scarpis e ridüsisi come une sdavasse? 


SCENA SETTIMA. 
Lidie (dal fondo), Laure, Santine. 


SANTINE. Dulà sestu stade fin cumó ? 
LIDIE. 'O jeri tal ort c'o bagnavi lis rosis. 

SANTINE. E no vèvistu nuialtri ce fá? Tu sés dute scalmanade che 
tu mi paris une máscare. (Le passa sul viso il fazzoletto; cerca 
di ravviarle i capelli, e di dare un po’ di garbo alle pieghe delle 
sue vesti): Cumò al vignarà il contin Renato, la contesse ti pre- 
sentarà. Viót di ricuardati di dut chel che ti ài dit. 

LIDIE. 'O farai chel c'o podarai. 

LAURE. No sta mètiti In sudizion, Lidiute, parce che Renato lè un 
bon zovin, l'é come un frut; e jo i ài za fevelàt di te, i ài dit 
che ti uei ben, come a une mé fie. 


SCENA OTTAVA. 


Renato (da destra). Lidie, Santine, Laure. 


RENATO. Siore Santine, bon giorno, cemüt stae? 

SANTINE. Stoi ben, contin, e lui ance? 

RENATO. No son malans. 

LAURE. Renato, dopo che si é fate tant preá, finalmentri Santine jé 
vignude a cíatámi, e 'o speri che stei qualchi setemane cun no- 
altris. E cheste jé la Lidiute. E jé vignude fur di colegio za 
pós mes, e jo ài ulüt che Santine la menàs cun jé par che tu 
fasessis ance tu la so cognossinze. 

RENATO. Signorine, soi propit content di viodile e di cognòssile. 

LiDIE. (Freddamente): Ance jo. 

RENATO (a Santine): La ringrazi tant, siore Santine, che sei vignude 
a ciatá la mame cu' la so signorine. Lor no puedin fánus un 
plasé plui grant che di stá un pós di dis cun noaltris. 

LAURE. Eh! cumó c'o soi rivade ad ore a falis vigni cà, no lis 
lassi lá vie cussi prest. (A Lidie e Renato): Ben, sintit fis miei: 
Santine e jo olin che si cognossés, che ciapais confidenze, che 
si contais i uestris petéz; e cussi us lassin cà e noaltris vecis 
lin a contási i nestris. Ma purtròp noaltris no podin che ri- 
cuardá che c'al è stat, in timp che voaltris vés dirit di pensà 
a ce c'al à ancemò di vigni. Adio, Lidiute! (La bacia). Anin 
Santine. 

SANTINE. Lu saludi, contin. (Cerca di eccitare Lidie coi gesti). 

RENATO. Patrone, siore Santine. 

LAURE Eh! no stin vie tant! Lin sul pujül a dà une ociade ai ge- 
ranios e ai gardfui. (Le due donne escono da sinistra). 

SCENA NONA. 


Renato e Lidie. 


RENATO. Che si cómudi, signorine. 

LIDIE. Stoi ben ance in pis jo. 

RENATO. Po no, che jé cressude avonde: e jé za une biele aste 
di frutate. Che si sinti, che si sinti. (Si siedono. Lidie intreccia 
le mani sui ginocchi, e fa girare i pollici continuamente. Sta 
sempre rivolta al proscenio, anzichè verso Renato, ma di tratto 
in tratto lo guarda di sottecchi). 

RENATO. Che mi conti po: i plasial il nestri Venzòn? 

LIDIE. Peuh! come pais no l'é tant mal: and’é ance di piés! 

RENATO. Ciò, si capis che nol è nè Rome, nè Milan, ma in complès 
al à qualchi ciosse di biel. 

LIDIE. Sè nol fos altri, lis mumis! 

RENATO. Lassin sta lis mumis, Ma la plazze jé biele, e chei che 
s'intindin di architeture, e' disin che jé une des belezzis dal 
Friül, 

LIDIE. Ma jo no m'intint mingo, sal, di architeture! 

RENATO. Va ben, nance jo no m'intint une vorone, ma se si à un 
póc di bon gust, si po' gioldi chel c'al é biel ance cence in- 
tindisi a fons. (Trae di tasca la scatola delle sigarette) : No i dà 
pur no distürp il fun? 

LIDIE. Orpo, a di la veretát, no pues sopuartálu. Mi fas vigni subit 
mal di ciàf e movimènt di stomi. 

RENATO. Pobén, farai di manco di fumá. (Ripone la scatola. Pausa 
imbarazzata. Renato, infastidito dal movimento dei pollici, di 
Lidie, che ha continuato per tutta la scena, le dice, fra lo scher- 
zoso e il seccato, imitando il gesto): Po no ise buine che di 
fà cussi je? : 

LIDIE. (pronta): Nò, nò, soi buine di zirá ance di ché altre bande! 
(Inverte il giro dei pollici). 

RENATO. (Con ironica meraviglia): Cui varès mai crodút? (Renato 
è seccato, ma si domina, e si decide a parlar chiaro per uscire 
da una situazione imbarazzante. Lidie, a cominciare dal terzo 
periodo, s'interessa vivamente alle parole di Renato, volgendosi 
verso di lui, cessando il giro dei pollici, e passando per gradi 
dall’ atteggiamento apático assunto al principio della scena, al- 

l' interessamento più intento): Che sinti, signorine, bisugne c'o 
i feveli clar. 'E à za capit ance je, che siore Santine e mé mari 
e viodaressin vulintir fra di noaltris doi une ciarte simpatie, 
in viste dal desideri che àn dutis dós di cumbiná fra di nó 
une promesse di matrimoni. Ma jo no sarés un galantóm, se 
no i disès clar e net chel che no ài dit ancimò a la mame, 
par no dái un displasé, ma clie bisugnarà pur c'o i disi une 
di o che altre: Jo no pues e no intint di dá promesse a nis- 
sune fantate, parce che il mio cûr nol è libar. Je, signorine, ’e 
jé une fantazzute biele e zentil, che podarà fa di sigür la fe- 
lizitàt di un, omp, e jo i auguri ogni fortune; ma jo, par cont 
mid, 'o ài ancimò simpri tra i voi une fantate di Udin, e sebèn 
che par no contrariá la mame, mi soi decidüt a rompi la re- 
lazion cun je, 'o crót che i ora un gran piez prime c'o puedi 
dami pas e dismenteále. 'O speri che no i displasara, signorine, 
c'o i vebi fevelát clar, come che dal rest al jere mid dové! 

LIDIE. (Da questo momento il contegno di Lidie cambia completa- 
mente: diventa allegra, franca, civettuola e disinvolta. Si esprime 
con slancio e con calore): Ah! contin! lui al mi à liberàt di 
un tormént, mi à giavát une spine dal cur! S'al savès cun ce 
baticür che soi vignude ué a chest incontro che, secònt la 
mame, al veve di decidi di dut il mid avigni! Parce che, viddial 
contin, bisugne che ance jo i feveli cun ché francezze, cun che 
biele lealtàt che lui l'à doprát cun mè. Nance jo no varès 
pudút oléi ben a lui, sebén c'o capis che qualunque fantate 
podarés clamási fortunade di podélu sposá. Ance jo soi za im- 
pegnade, ance il mid cfir nol è plui libar. 

RENATO. Po ce che mi conte, signorine! 

LIDIE. Jo mi soi impromitude cun t'un zovin, c'al è fi di un miedi 
di Glemone. Il mid Armando al studie il miedi ance lui a Padue, 
e fra un par di més al sarà laureát. Alore al si presentará ’e 
mame e i farà la domande. Ma in ogni mát, jo i ài za dade la 
mé peraule e il mid cûr, e noaltris feminis, quant che olin ben 
sul sério, no tornin la peraule ۰ 

RENATO. E à resón di dimal, signorine! 

LIDIE. No ài dit par lui. Lui al à dovüt ve' riguart par so mame, 
che no a tante salüt. Jo fin cumò no ài dit nuie "e mame, parce 
che il mid Armando mi à dit di no dí nuie. Al è un zovin` 
plen di amór propri, e prin di fasi indevánt, al úl sei laureát, 
al úl podé di di vé un titul, une posizion. E jo fas dut chel 

c'al mi dis lui parce c'al è tant bon, tant bràf, e tant inteligènt. 
(Con slancio): E ce biei voi c’al à! Neris come il sfrusin! Nol 
crót ? 

RENATO. 'O crót, 'o crót! Eh! soi plui che persuadüt jo! 

LIDIE. Par superá intànt il pericul di cheste impromission che mé 
mari mi motivave simpri, jo d'accordo cul mio Armando, 'o 
ài fat di dut par fámi cioli in piche ca' dentri, par métimi in 
urto cun duc’; e sore dut par compari piés co’ podevi devant 
di lui, sior contin, par fái bandoná ogni pinsir c'al podés vé 
sore di me. (Mostrando il vestito): Nol viót in ce stáz c'ó soi, 
c'o somei une comari! Jo i conti dut parce che cumò 'o ai 
fidücie in lui, jo i uei ben cumd, vin di sei amis, al à di judámi 
ance lui! Ma che nol stedi a pandimi sal, prime da l'ore! 

RENATO. "E po’ sta sigure che no viarzarài boce cun nissùn. 

LIDIE. Cu’ la contesse no ài podüt fà nuie, parcè che mi ùl masse 
ben e no varés vüt cûr di fai des malegrazis; e po 'e à ciarz 
voi che mi pàr che mi varessin let in muse la bausie; ma chel 
c'o ai pudüt lavorá ben lè stat il cont Pio! I "nd ài fate une 
par sorte! E ste matine? Al mi à mostrát un biel quadri c'al 
à fat, cun tun cian pognèt donge di un pastorèl. E jo prime 
و"‎ ài cialat il quadri cui pis par àiar e po 'i ài dit che il cian 
al someave une gialine, une dindie, sao jo ce c'o i ài dit? Uh! 
s'al ves viodüt ce muse c'al à fat il püor cont! Sul serio ài 
crodut c'al vés di cresimámi. 

RENATO. I garantis c'al è restát petat! ۱ 

LiDIE. 'O ài fat dut chest, par che il cont Pio i fevelàs mal di me, 
in maniere co i fos odeose prime ancemò c'al mi viodés. 

RENATO. Eh! ben, cun mid barbe no podeve riussi mior di cussi. 
Se savès ce c'al mi à dit sul so cont! 

LIDIE. Ce al dit? Ce al dit? 

RENATO. Uèliè che i disi propit lis precisis peraulis 2 

LIDIE. Si, si! Sintin! 

RENATO. Al mi à dit: Pluitòst di sposá ché li, spose la massárie! 
Jo no ài mai viodüt — al à dit — une frutate plui stupide e 
plui insulse di ché li! 

LIDIE. (Con grande effusione): Cussi l'à dit? Oh! benedét cont Pio! 
Bisugnarà, c'o lu ringrazi! (Cava dal corpetto un paio di faz- 
zoletti, uno specchietto e un pettine): 'O vevi parát su doi faz- 
zolés par paré un póc gobe, viddial! (Si ravvia i capelli col 
pettine guardandosi nello specchio): C'al scusi, sal, contin, ma 

cumò che no mi ocór plui di sei tant brute, c'al lassi che mi 
tiri sù un poc i ciavéi. 

RENATO. Che fasi, che fasi je. 

LIDIE. E nò, c'o vevi pensât di mangia un gran di ai, prin di vigni 
a fevelá cun lui! Par furtune che no ài ciatàt Rose in cusine. 
(Si batte la fronte, ricordandosi della inibizione di fumare fatta 
a Renato): Ciale ce ciáf c'o ai! Contin c'al fumi, sal. No jé 
mingo vere che il fun mi fasi mal: il miò Armando l'è simpri 
cul spagnolèt in bocie. 'O fumi ance jo qualchi volte, ma guai 
se sa mé mari! 

RENATO. Grazis. signorine. Sul sèrio ’e fume ance je? (Offre una 
sigaretta a Lidie che la prende). 

LIDIE. Come c’o i dis, il mid Armando al fume simpri, e cussi dutis 
lis voltis che si ciatin, mi par che il fun dal spagnolet al sedi 
come un completamènt indispensabil dai nestris discòrs. E c'o 
soi sole in ciàmare, s’o impii un spagnolèt e s’o fumi par miez 
minüt, o ai squasi l'ilusion di sei ancimò in compagnie dal 
mid morós. Ce stüpidis c'o sin noaltris féminis, nomo? 

RENATO. Eh! nó nó, sés ance masse sveltis! 

LIDIE. (Con spontaneità sbarazzina): Mi dàl un po' di fuc? 

RENATO. No uèlie. (Le accende la sigaretta). E che mi disi po: Dulà 
si ciatie cun chest zovin ? 

LIDIE. Cumó son quindis dis c'al è a ciase a Glemone a preparási 
pai esàms. E sicome c'al sa c'o soi cà — parce che vin ciatat 
ance la maniere di scrivisi! — al ven sù in biciclete par salu- 
dámi. In fons dal broili al è un ris'cel di fiar scuindüt framiez 
i arbui, e par li nol passe mai nissün. Lui al ven là e stin un 
póc insieme ogni di. 

RENATO. Par chel 'e va cussi spés tal broili je! 

LIDIE. Eh! naturàl po! 

RENATO. Dut al è natural in chest mont, ma 'e capirà ance je che 
une signorine.... 

LIDIE. (/nterrompendo): Il ris'cel al è simpri siarát a claf, sal! No 
podín che strènzisi la man a traviars i fiars. 

RENATO. Ben, manco mal! 

LIDIE. (In tono d'importanza scherzosa): E po’, al cas, savin tigni 
in stange ance il morós. 

RENATO. No dübiti! E cemüt ae fat la cognossinze di chest zovin? 

LIDIE. I al dis, ma ben s'al mi promèt di no ridi. 

RENATO. E viodarà ce sério c'o stoi 

LIDIE. E alore al à di savé che quant che si ere in colegio, noaltris 
frutatis vevin cheste fede: si diseve che co si leve für di colegio 
par simpri, se par siet gnoz di séguit si vés podüt conta siet 
stelis in cil, il prin zovin che nus vès fevelát te otave zornade, 
al sarés stat chel che nus varès sposát. E jo, la prime gnot 
dopo lassat il colegio, un póc par scherz e un póc par dabòn, 
ài scomenzat a conta siet stelis in cil; il timp l’è restát biel 
par altris sis gnoz, in mit che ogni gnot ài pudüt conta siet 
stelis. Te otave zornade, co soi lade für di ciase bessole, ài 
viodút un biel zovin c'al jere fêr a lei un manifest dal Fascio. 
| soi passade devánt, e cu' la code dal voli ài viodüt c'al si 
ere voltát a cialámi: bon segno! Alore ài fat fente che mi colàs 
un guant, lui l'é corüt a ciapálu su e a puartámal; al mi à 
fevelát, si vin cialáz tai voi e vin capit c'o erin destináz a 
olési ben. Chel zovin al ere il miò Armando! Mi al capit? 

RENATO. Po fogo di bio! 

LIDIE. Ma paraltri al à une gran ۷۵۵ di ridi. Epür a mi in chel 
momént mi à parüt c'al fos propit il destin. 

RENATO. Ma il destin lu à sfuarzát un póc ance je, mi par! 

LiDIE. (Con pronta spontaneità) : Po guai se no si fas cussi, benedét! 

RENATO. E à resón ance je. 

LIDIE. | farai cognossi il mid morós, apene c'al sarà pussibil. (Si 
sentono venire le signore Laure e Santine). Orpo, son cà. I rac- 
comandi di no di nuie a la mame par cumo, sal! 'O ài la so 
peraule, contin; cà la man! (Renato le porge la mano, ch’ ella 
stringe. In questo punto entrano le due donne, e si mostrano 
liete del buon accordo fra i due giovani). 


SCENA DECIMA. 


La contessa Laure e Santine (da sinistra). 


LAURE. Ài propit gust che sés d'acordo! 

SANTINE. Ce fàstu cun chel spagnolét in bocie? 

LiDIE. O ài fat par prová. Mi lu à ufiart il contin. 

SANTINE. Sù, sù che une frute di sest no par bon a fási viodi a 
fumá. 

LAURE. (/ndulgente): Eh! po no sta tormentále. (Lidie getta la si- 
garetta) : 

SCENA UNDICESIMA. 


Si sentono voci concitate nell’ interno a destra. Rosa entra da destra tutta 
affannata. Tutti si volgono a lei. 


LAURE. Po ce àstu? Ce isal stat? 

ROSE. Ah! siore contesse, se savès cui c'al è vignüt! Orpo, no 
pues nance plui tirà il flat! 

SANTINE. Ben, ce isal? 

ROSE. E’ son che fevelin cul cont Pio. E' son tal curidór! 

LAURE. Ma cui, in nom di Dio? 

ROSE. (Gridando con voce concitata): E je vignude ché di Udin! 
Ché di Udin! (Stupore generale, e attitudini conformi ai senti- 
menti dei singoli attori. La contessa Laura si siede ۰ 
Rose si pone alla sua destra, pel caso che potesse aver bisogno 
di lei. Renato fa qualche passo verso destra. Santine Si tiene 
vicino a Lidie quasi per proteggerla: queste due donne si tengono 
un po' in disparte a sinistra. 


SCENA DODICESIMA. 


Laure, Santine, Lidie, Renato, Rose, il cont Pio, Angéliche, sior Jacun. 


Angéliche e Jacun entrano introdotti dal cont Pio. 


Pio. (A Jacun, che ésita a farsi avanti, e tiene Angéliche stretta per 
un braccio): Avanti, avanti! Ormai chel c’ al è al è in barce! 
Mé sar no jé il diaul! No us mange nò! 

ANGELICHE. C’al mi moli, barbe. (Si svincola e corre ad abbracciare 
Renato. Il cont Pio e Jacun rimangono vicini, un po’ in disparte 
a destra): Cemüt astu podüt scrivimi ché lètare, Renato? No 
astu capit che tu mi davis une curtissade tal ۶ 

RENATO. (/n tono di commosso rimprovero): No tu dovevis vigni cà, 
Angèliche. 

LAURE. (Agitatissima): Paraile für! Paraile für! 

ANGELICHE. (a Laure): Ma parcè? parcè ? Jo soi vignude cà a ciri 
il miò amór e il mid dirit. Jo ai la peraule e la promesse di 
Renato. Jo no pues vivi cence di lui. Alè vignüt lui a fevelámi 
di amór quant c'6 jeri cuiéte cence pinsirs e cence passion; e 

dopo di ché volte jo ai ciatàt pas dome tal pinsir c’o sarés 
stade une di la so spose. Jo no pues bandoná cheste speranze. 
Jo soi vignude a cirílu parce che i uei ben par simpri; e i uei 
ben ance a je, che úl condanámi cence cognòssimi. 


LAURE. Baste l'idee di vigní cà, in cheste maniere, in ciase dai 


altris, come une mate, par fa capi ce c'o sés! Cui fis à dat il 
dirit di vigni cà a fánus devantá maz, a fánus piardi la nestre 
pas? Ce puèdie valé la promesse di un zovin, c'al si à lassat 
mená ator di vò, cence pensá che so mari no i varés dat il so 
consens mai e po mai? Vé il coragio di vigni cà, dopo che us 
vin scrit, dopo c'o savevis come che jerin lis ciossis! Chest l'è 
un pàs di spiritade cence cuscienze e cence ritén... 


RENATO. Mame, ti prei, viót ance tu ce che tu disis... 
ANGELICHE. No soi in ciase dai altris, soi in ciase dal miò morós. 


E 'o sai che nol mi à dismenteade, e che nol pó dismenteási 
di mè, come che jo no pues dismenteámi di lui. Cemát jèrial 
pussibil c'o mi adatàs a rinunziá al miò amór, 'e me speranze 
par une létare c'o ài capit subit che jere scrite cuintri il so 
cür? E se soi vignude cà, soi vignude compagnade da un parint, 
da un vécio, apónt parcé c'o savevi che no vignivi a fá nuie 
di mal, c'o vignivi dome a ricuardá a Renato chés peraulis e 
chés promessis che son e saràn simpri par mé l'uniche resón 
di vivi. E a je i torni indaür chel che à ulüt mandami, parce 
che un pontepét nol po basta par paid la vite di une creature. 
C'al mi dei che s'ciatule, barbe. 


JACUN. (Commosso, mentre s' affaccenda a cercar nelle saccoccie l'a- 


stuccio, dice a Renato): Lui al- 6€ un sior, lui al è cont, lui al 
è... lui al è... lui al è... orpo di Bacco! ma nol è... nol è... nol 
è... (con uno sforzo)... nol è un omp di peráule, eco! (Dá l'a- 
stuccio ad Angéliche). 


ANGELICHE. Cheste no jé robe mé, e no la uei. Ma je 'e à di capi 


che no sarès vignude cà se veramentri 'o vès crodüt di podé 
métimi il cür in pas, e se no vès savüt che Renato mi oleve 
ben ancimò. No lu viódie c'al è lì sberlufit come mè? Che no 
stei, siore, a preparási il rimuars di ve ulüt la nestre rovine. 
Che nus disi une peraule di speranze e di confuart. Jo mi buti 
in zenoglón devant di je!.. (Vuol avvicinarsi alla contessa). 


LAURE. (Aspramente): Staimi lontane. Cà no sin tai romanz, ne in 


teatro: jo no ài bisugne che nissün s'inzenogli devànt di mé, 
e no uei savént di comedis! S'o vés un fregul di ciàf, vés di 

- capi pluitòst che se mio fi fis sposas, dopo une setemane al 
sarés stuf di v6. V6 no sès de so condizion, no ۷۵5 nuie di 
chel c'al ocòr par sei la fémine di un zovin come lui. 

ANGELICHE. Jo sai che i uei ben, e che lui al mi úl ben, e no sai 
altri: ma chest l'é za une vore... e forsi l'é dut chel c’al ocòr 
e dut chel c’al baste! 

LIDIE. (Entusiasmata): Sì sì, al è vér, al è vér! 

SANTINE. (Tirandola per un braccio): Tas tu! 

LAURE. Dal rest dutis chestis ciàcaris e duc’ chesc’ safaronès no 
zovin a nuie, parcè che mio fi al è za impegnát cun t une 
fantate dal so rango e de so condizion. 

RENATO. Ma nò, mame. 

ANGELICHE. (Guardando minacciosamente Lidie): Ise forsi ché li? 

LIDIE. No, nó, il contin mi à dit cumò devant che i úl ben a je, 
e che i orà simpri ben. 

ANGELICHE. Ah! benedete dal Signor! (Vuol baciare Lidie, ma viene 
respinta da Santine. 

SANTINE. (a Lidie): Ce ástu dit, cid stupide? (Continua la contro- 
scena fra Santine e Lidie). 

PIO. (A sior Jacun): Cà di un póc a mé sûr i ven mal. Al viodarà 
s'o i dis bausie! 

RENATO. Mame, chel che à dit la signorine Lidie al è vér. 'O ài 
dovüt spiegái sinceramentri chel che no podevi scuindi; ài 
dovüt dii che jo i uei simpri ben a cheste fantate, ance se par 
no contrariáti ài scrit come che tu às ulüt tu, ance s'o ài pro- 
curát di dismenteále, come che tu mi vevis sconzuràt di fa. 
Ma tu viodis che jé corude a cirimi, tu viodis che nance je, 
no à pudüt adatási. Tu devis capí, mame, che Angéliche no 
jé chel che tu crodis tu; quant che tu la cognossarás mior, tu 
ti persuadarás che jé degne de nestre famee, che jé degne di 
tè, mame. 

LAURE. Tu tu sés un frut, e tu resonis come un frut; tu no tu 
cognossis lis feminis, e jo ài plui pratiche di tè dal vivi dal 
mont. Jo uei viarziti i voi, e no uei che tu vebis di mangiá 
pan pentit! O almanco no uei che si puedi di che ti ài se- 
condát ance jo. (A/ colmo dell'esasperazione): Se po tu fis fa 
ce che tu fis, tu às di pensài tu; ma s'o spietàis che us dedi 
jo la me aprovazion, c'o tradissi jo il mid sanc, mai, mai e 
mai! (Laure si riversa in deliquio sul divano. Rose entra correndo 
a sinistra e torna immediatamente con una boccetta di medica- 

mento. Renato vuol soccorrere la mamma, ma Angéliche lo re- 
spinge dolcemente, dicendogli): No, benedèt, lasse fa di mè, mi 
toce a mì! (Con premurosa tenerezza si adopera, con l’aiuto di 
Rose, a far rinvenire la contessa). 

PIO. (A sior Jacun senza scomporsi): Al viodüt? Ce i vèvio dit jo? 
(Poi Pio prende per un braccio Renato, e traendolo al proscenio 
gli dice): Ché li 'e jé une fantate d'aur! Viót, e t'al dis sul 
serio, che se no tu fasis svelt a sposále tu, la sposi jo, teste di 
quatri! 


FINE DEL SECONDO ATTO. 


ATTO TERZO 


La stessa stanza dell’atto secondo. 


SCENA PRIMA 


Angéliche e Rose. 


ANGELICHE. Che mi conti, Rosute, che mi conti: isal alc di gnúf? 
ROSE. Nò, ma la contesse "e jé cambiade une vore, sae, di îr in 


cà. Ir, plui il contin al procurave di bonále e plui 'e zigave: 
«No uei savént! Che vadi vie! Che vadi vie!» Ué invezi 'o 
ài savüt che à rasonát un piez a lunc cul contin e cul cont Pio; 
e quant che soi lade in ciàmare a puartáigi un póc di brit, le 
ài-ciatade plui cuiete e mi à domandát: «Ché di Udin no jé 
pur nó lade vie?» Alore 'o i ài rispuindüt che je 'e jé simpri 
cà, parcé che il contin e il cont Pio no le àn lassade lá vie; 
e i ài domandat, come c'o erin d'acordo, se i fasès la grazie 
di lassá che lès un moment in ciàmare a fevelái. Ma no à اقا‎ 
a nissün pat; mi à dit nome: « Disi che no stedi lá vie, e che 
quant c'al sarà il momént di fevelá i fevelarai jo». E mi à 
paiát cussi. Alore i ài consegnát la so létare e le ài preade, a 
nom sid, di leile. 


ANGELICHE. E le ae lete ? 
ROSE. Prime me à fate poiá sul taulin, come se no olés leile o che 


no olés fási viodi a leile, ma po mi à dit che i puartàs i ociai 
e le à lete. 


ANGELICHE. E ce muse i pàrial che vebi fate ? 
ROSE. No si à lassât capi, ma come c'o i dis no par nance ché, in 


confrónt di ir. 


ANGELICHE. 'O speri che varà capit che dut chel c'o i dis in ché 


létare 'e jé la pure veretat. I ài fat la storie di dute la mé rela- 
zion cun so fi, i ai spiegàt sinceramentri dut il mid sentiment. E 
che mi disi po, Rosute, stae mior? Si ise rimitude dal fastidi di ir? 

ROSE. No uèlie, 'e sta benòn! Dal rest jo ir no mi soi impressionade 
fregul parcé che noaltris sin usàz e savin che des voltis i ven 
mal ance par robis di pOc, cence che chest i puarti conseguenze. 
Cheste matine ’e jé stade ance für di ciase: ’e à ulüt lá a com- 
pagná il contin in stazion. Je lu savarà za, signorine, che il 
contin al è lat vie! 

ANGELICHE. Si, ’o ài podáüt viodilu un momènt di sciampòn. 

ROSE. Jo lu ài savüt maimodant dal atendènt. La partenze 'e jé 
stade decidude tic e tac; l'atendént nol è rivat nance ad ore 
di fa i baui e al partirà cul secònt treno. Ma plui di dut, si- 
gnorine, 'e à zovàt a fa volta la contesse de so bande la 6 
de signorine Lidie. 

ANGELICHE. Di ce ? 

ROSE. Siore Santine si é inacuarte che so fie e riceveve lètaris di 
un moròs; 'e jé lade a sbisidi tes sachetis o tes valisis, sao 
jo, il fat al è che à ciatàt un biliet di un zovin dirét a so fie. 
'E à fat un ciadaldiaul aviart cu’ la frutate e po jé lade a con- 
fidisi cu’ la contesse. La contesse, che veve une venerazion 
pe signorine Lidie e che la tignive par une colombe dal para- 
dis, 'e jé restade petade e jarsere mi à dit: « Astu sintüt ce 
ciampanis! Ma alore tant fa' ché altre che almanco 'e fevele 
clar!» E cussi ance chest i à zovat a je, signorine Angéliche. 

ANGELICHE. Che pùore frutate "e sarà restade squintiade! 

ROSE. Nance par idee, no si scompón di nuie ché li! 'E lasse che 
so mari sberli e tontoni, ma 'e sa che i ül un ben di vite e 
che finirà cul fa chel che fil je. Anzi 'e va disint che à imparat 
de signorine di Udin a tigní dur e a no vé pore di nissün. 
Insume, signorine, je si é fate ben olé di duc' in cheste ciase. 
E il cont Pio! Nol fás che contá meràcui di je, e al à di véi 
zovát une vorone cu’ la contesse. Cumò po al è [at in zir cun so 
barbe Jacun, che no sai, puor vecio, cemáüt c'al fasi a stáigi daur! 

ANGELICHE: Al va vie ué. Il cont Pio mi à dit che guai s'o mi móf 
di cà, ma alore 'o ài ulüt c'al lés a Udin il barbe a jevá di 
pinsir la mame. 

ROSE. Jo soi cà c'o spieti di moment in momènt la scampanelade 
de contesse. Mi à dat ordin di no lái in ciamare se no clame. 
'O ài viodüt che dopo tornade de stazion 'e a tiràt für un pacùt 
di ciartis vecis, 'e à mitüt il ritrat dal puor cont su l'armár, 
si é inzenoglade denànt e sì è mitude a pred... (Si sente una 
forte scampanellata), Eco cà il befèl! 


É 
PO tct 

ANGELICHE. Che vadi, Rosute, che vadi, che vadi prest! (Affaccen- 
damento. Rose esce a sinistra). 


SCENA SECONDA 
Angéliche e Lidie (dal fondo). 


LIDIE. (Chiamando a mezza voce): Signorine Angéliche! 

ANGELICHE. Cui mi clame? (Va verso il fondo). 

LIDIE. Ise sole, signorine ? 

ANGELICHE. Si jo, soi sole. 

LIDIE. Alore che permeti c'o vegni a saludále un momentin. (Si fa 
innanzi. É vestita con graziosa eleganza). Tant c'o desideravi 
di podé fevelá un momént di bessole cun je! E prime di dut 
'o ài di ringraziále, parce che cul so esempli, cul so slanz, cu 
la so energie mi à dat coragio ance a mi. Je za 'e à za capit 
che ance jo i uei ben a un zovin. Ben, prime che vignis cà je, 
jo vevi zurat di tigní dur cun mé mari, ma instés cualchi volte 
mi lassavi impressioni; ma cumò, dopo c'o ài viodüt cemit 
che si é compuartade je, soi deventade un'altre ance jo. Ah! 
ma brave, brave jé stade, signorine! E no moli nance jo, sae, 
no moli! 

ANGELICHE. E la mame ce disie? 'O ài sintüt che si è intaiade di alc. 

LIDIE. Cui i à dit? 

ANGELICHE. Mi lu à dit Rosute. 

LIDIE. La mame si 6 mitude in suspiet, quant c’o i ài dat resón a 
je, signorine; e alore 'e jé lade a butá par àiar dut in te mé 
ciàmare, e jé rivade ad ore di ciatá une létare dal mid Armando, 
ben c'o la vès scuindude là c'o crodevi che nissün podes ciatále. 

ANGELICHE. Dulà la vévie scuindude ? 

LIDIE. Po la vevi saldade cun t' un pont sot il nastro dal ciapiel, e 
pur e à vat cûr di sburile für! Si capis che à di vé fat ance 
je lis sos scuindarolis di zóvine, se nó no i sarès vignút tal 
ciaf un tant. 

ANGELICHE. Ma tal so cás, signorine, no saréssial stat mior che vés 
contát dut 'e mame fin dal principi ? 

LIDIE. No sai nance jo ce dí! Ce uélie, 'e jere s'cialdade te idee 
c'o vès di sposá il cont Renato, e mi faseve tant di ciáf! Ance 
il mid Armando dal rest mi veve racomandat di no dí nuie fin 
che nol fos laureat. E po l'amór l'a plui savor cun t'un póc 

di misteri! Eh! ma no moli sae! ’O ài imparát di je. Mé mari 
po cianta tant che fil, no moli! 

ANGELICHE. (Sorridendo): Insume, o chel o nissùn ? 

LIDIE. Eh! nò la fè, signorine: chel e nissùn altri! 

ANGELICHE. Brave, mi plàs, i doi resòn. 

LIDIE. Cumò bisugne c'o i fasi capi 'e mame che il partit che mi 
soi ciatàt jo di bessole, al è mior di chel che mi veve ciatàt 
je, parcè che il mid, eh! nd pardie, che nd va, in fun! Il contin 
Renato mi veve promitüt di judámi a morestà la mame, ma 0 
ài sintàt c'al è lat vie; e alore mi judarà je, signorine An- 
gèliche, nomo ? 

ANGELICHE. 'O farai vulintir chel póc c'o podarai. 

LIDIE. Jo ài bisugne di un consei di je: 'E à di savé che il mid 
Armando l'à ciatát ance il dret di vigní a saludámi ogni di, 
cumó c'al é a ciase so a Glemone. Si ciatin in somp dal broili. 
viars lis undis di matine e stin insieme qualchi póc. Al ven 
di sigür ance ué, come il solit. Ce i parial a je, signorine, c'o 
fasés ben a contái ance cheste a mé mari e a fái fá la cognos- 
sinze dal mid morós ? Za che oramai 'o ài fat marón 'o pensi 
che forsi l'è mior contá für dut. Si tratarès insumis di fa la 
fertae complete, e di stà a viodi cemit che lara a fini. 

ANGELICHE. Si si signorine. Oramai chel c'al é al é, e l'é mior 
zuiá a ciartis viartis. 

LIDIE. E il mid amór? C'al vés di ciapáse ? 

ANGELICHE. S'al à buinis intenzions, come che no si à di dubita, 
nol pó vé nuie in contrari a spiegási cun so mari. 

LIDIE. E alore jo la ringrazi, 'o cor de mame e me tiri daúr fin in 
somp dal broili. Ché veh! A riviodile plui tart, signorine; i 
savarai a di cemfit che jé lade! 

ANGELICHE. Brave, brave, la spieti. (Lidie va per uscire dal fondo, 
ma vede venire sua madre e torna verso il proscenio). 

LIDIE. 'E ven cà je tant ben. Mi pareve che veve di córimi daür! 
Dopo la storie de létare,’e à simpri pore c'o s'ciampi vie pai 
cops! 


SCENA TERZA 
Santine, Angéliche, Lidie. 


SANTINE. (a Lidie): Dulà vastu in zir simpri? (ad Angéliche): Bon 
giorno, signorine, 

ANGELICHE. Riveride, siore. 

LIDIE. Ai viodüt che la signorine jere cà in sale bessole, e soi en- 
trade un momént a saludále. Viódie, signorine, in. ce mit che 
mi sta daür mé mari? No pues nance lá un momént für de 
ciamare, cence c'o i rindi cont di dulà c’o voi e di ce c'o voi 
a fa! 

SANTINE. Tu ás cûr di lagnáti ancimò 2 E za che tu ti voltis 'e 
signorine, tu pûs ance contái parce che mi toce tigniti di voli 
plui di prime! 

LIDIE. La signorine lu sa, ma mi dà resón a mi. 

ANGELICHE. Fin a un ciart pont, fin a un ciart pont! 

SANTINE. Che mi disi je mo, signorine: ce i pàrial di une fantate 
che apene vignude für di colegio, e ricéf létaris dí zovenòz, di 
scuindòn di so mari ? 

LIDIE. Nò di zovenòz, di un sol zovenòt. 

ANGELICHE. | ài dit ance jo veramentri, che varès fat mior a conta 
dut 'e mame fin da principi. 

SANTINE. Eh mi par di sì a mi! Parcè no astu contàt dut a to mari? 

LIDIE. Parcè che fra tu e la contesse mi vevis tant incocalide, che 
no ai vit coragio di fevelá. 

SANTINE. Oh! pùore inozènt! 

LIDIE. E po nol iere ancemò il momènt di fevelá. 

SANTINE. Po si sa, tu vevis di savé tu quant c'al jere il momènt! 

LiDIE. Ciò! No sojo jo c'o ài di sposámi 2 Dunce la plui interessade 
soi jo. 

ANGELICHE. Ma che viodi, mo, siore: Al è für di dubi, che la si- 
gnorine no a passat peraule cun t'un zovin che nol fòs degn 
di je. Dunce no si trate che di fevelá cun chest zovin, di sinti 
ce intenzions c'al à, di informási de so famee, dal so caratar... 

SANTINE. E parcè no si isal fat indevànt? Parcè no isal vignüt a 
fevelá cun mè ۶ 

LIDIE. Ti ài pur dit. Parce che fra un par di més al fas ۱ esàm di 
làuree, e prin di presentási al oleve podé di di vé un titul, di 
vé une posizion. 

SANTINE. Jo no sai nuie, al pò sei ance un furbàz c'al vebi inten- 
zion di menati a tor cu’ lis ciácaris. I scrivarai jo cumd’e so 
famee, e 'o vignarai in clar di dut. 

LIDIE. Se tu fis, mame, tu pús feveldi ance subit. 

SANTINE. Cemfit subit ? Dulà ? ó 

LIDIE. Ciale mo: Ma no sta inrabiáti! Jo e chel zovin... c’al á non 

Armando, come che tu sds... ma no sta cialámi cun chei voi se 
nd no ti dis nuie... ben, si ciatin ogni tant... un momentin insieme! 

SANTINE. (Con impeto): Si ciatais insieme 2 Ah! brute malandrete! 
(Vuol darle uno schiaffo). 

LIDIE. (Mettendosi al riparo dietro Angéliche): Lasse c’o ti spieghi 
almanco. 

ANGELICHE. Po si, siore, nol è nuie di mal. 

LIDIE. Si ciatin une volte in di in somp dal broili. Jo di une bande 
dal risc'èl di fiar e lui di ché altre. Lui cumó al è a ciase so 
a Glemone par preparási all'esàm, e cussi al ven sù ogni di 
in biciclete tor lis undis par saludámi e stà qualchi momént 
cun mè. E sicome cà di un póc son lis undis, se tu vegnis 
cun mè tal broili, t'al presenti. Eco! 

SANTINE. Veso capît, creaturis! E veve duc’ chesc’ mulignei, e jo, 
pùore diaule, no savevi nuie e mi pareve di sei t'une bote di 
fiar! Brut mostro di une mostre! 

LIDIE. Jo sai che in di di ué lis maris e’ fasin une vore di fadie 
a ciatá di sposa lis fis; tu invezi tu às une fie che si a ciatat 
il sposo di bessole e ancimò tu ti lementis! Ce ustu di mior ? 

SANTINE. Ise ché la scienze che ti an insegnat in colegio ? 

ANGELICHE. Cumo je, siore, 'e fevele cul zovenòt. 'E viót ce im- 
pression che i fás, e' sint ce intenzions c'al à, e viodarà che 
dut finirà ben! 

SANTINE. Starin a viodi! Ma ce i pàrial eh! Vé cûr di tigni sù par 
tant timp dute cheste armadure, e fámi fá la part de stüpide 
a mi in cheste maniere! Jo no pues dámi pas! No viót l'ore 
che tu ti sposis, ciale, che tu mi vadis für dai pis! 

LIDIE. Orpo, no viót l'ore ance jo, mame! 

SANTINE. E stimi il coragio che à ۷۵۶ cheste fintonate di fa dutis 
chés comedis, di vistísi come une sdavazze, di lá atór disgia- 
velade, di fási viodi ancim® plui stùpide di chel che jé, di fa 
deventá maz duc' cà dentri, di fá chel tant in ciase dai altris! 
Fortune che ti àn compatide veh! Che se jé altre int, a chest'ore 
nus an parát für dutis dós cul mani de scove. 

LiDIE. (In un impeto di buon umore, facendo un po’ la caricatura 
alla madre): Che no stedi a fá tante confusion po siore San- 
tine benedete! 

SANTINE. No sta cródi di scherzi cun mè, sastu, che ti doi un 
patàf che il mur ti'n dà un altri, 6 di une simie! E soi 
buine di ciapá a scopulis ance chel altri moscardin! 

LIDIE. No tu podarás, mame, parcè c'al è par di là dal ris’ciél! 

SANTINE. E se nol si spiegarà come che Dio comande, i sunarai 
jo pal timp! 

LIDIE. Ocio c’al è fascist, no si scherze! 

SANTINE. Lu met ben a puest jo. 

LIDIE. Ben anin, mame; cumò jé lore. 


SCENA QUARTA 


Il cont Pio e sior Jacun (da destra). 


Angéliche, vedendoli, va loro incontro e si intrattiene a parlare con lo zio. 
Il conte, vedendo Lidie le si avvicina prendendola delicatamente per un orecchio. 


PIO. Vele cà che jé! Uei dái une tirade di orelis, mostre di une 
birichinate! Mi à ciolt vie avonde cul dindiat! 

SANTINE. ’E meretarès di piés, cont Pio. 

LIDIE. Al à di scusami, sior cont: forza maggiore! 

PIO. Eh! forza maggiore sì! Mostris di fèminis! E noaltris che crodin 
di métilis tal sac! 

LIDIE. Lu saludin, cont Pio. Lin un momént dabas... tal broili. 

PIO. Tal broili? Ohe! Ohe! (La minaccia con la mano). 

LIDIE. La mame ’e sa dut; ’e ven ance je cun mè... tal broili! 
(Saluti. Santine e Lidie escono dal fondo). 


SCENA QUINTA 


Angéliche, sior Jacun, il cont Pio. 


PIO. So barbe al è vignüt, a saludáfe, signorine, parce che cà di mie- 
z'ore al monte in treno par Udin, come c’o sin intindúz. 
ANGELICHE. Si, sì, sior cont. E lui, barbe, che i conti dut ’e mame, 
e che i disi c’o ai buinis speranzis. 

JACUN. Podin propit di che, graziant Idio, jé lade mior di chel... 
di chel... di chel che si crodeve. 

PIO. Sipo cu’ la vece le vin cumbinade avonde ben. Ma je, signo- 
rine Angèliche, - anzi di cà indenànt i dirai Angéliche, che si 
Sta manco, e po e à pur di deventá me gnezze, parbio! - dunce 
je, Angèliche, che tegni a mens che cumd par je cu' la vece 'e 

scomenze la schiavitù di Egitto: che viodi di savé fa; che no 
stei a contrariále in nuie; che no stei a ufindisi di nuie, parce 
che par cumò la pulitiche ’e úl cussi. E se fas cussi dut lara 
ben. 

ANGELICHE. Che nol stedi a dubità, sior cont. E lui sal ce c’al a 
di fa, s’al ùl fai une biele improvisade a Renato e un gran 
plasé ance a mi 2 

Pio. Che mi disi, Angéliche. 

ANGELICHE. Za c'o ài sintüt jarsere che lui al è tant braf di piturà, 
al à di fa il miò ritràt par quant c’al torne Renato. 

PIO. (Entusiasmato): Cheste jé une idee straordinárie! Brave An- 
gèliche! Eh! za, apene che le ai viodude ’o ai capît ce fantate 
che jere! C’al ciali, sior Jacun, ce finezze e ce spirt: E à ciatàt 
la maniere di fami ghiti ghiti tal mid amór propri di pitór! E 
jo i stoi, e cheste volte 'o farai il mid capolavór. E no i disin 
nuie ’e vece fin che nol è finît! 

ANGELICHE. Lu ten impegnàt, sàl, sior cont. 

PIO. E jo la ten impegnade je a fami qualchi ore di pose di scuindòn 
de vece. Cumò voi a compagna sior Jacun in stazion, e dopo 
voi in bote a ordená il telàr. E a mi, dordél di omp, che no 
mi 6 vignude tal ciáf cheste idee! 

ANGELICHE. Cussi, barbe, c'al mi saludi la mame e che i disi che 
i tornarai a scrivi apene c'o varai fevelàt cu’ la contesse. Che 
i disi che Renato mi fil simpri ben, e c'o ài ciatát tal cont Pio 
un protetór e un ami. 

Pio. Chest al pò dilu fuart. 

JACUN. Ti racomandi, Angéliche, viót di vé pazienze; viót di fá 
pulit. Cul to temperamént viót di no... viót di no... viót di no... 
orpo di Bacco! Astu capit? 

ANGELICHE. Ai capit, barbe; che nol stedi a vé pinsir. E. c'al cuieti 
la mame, e che i racomandi di tindi a Ferruccio. Che viodi 
che nol vadi atór pes stradis, invezi di lá a scuele. 

JACUN. I al dirai. 

PIO. Uélie sintint une di biele, Angèliche? 'O ài menât so barbe 
a viodi lis mumis, sae! 

ANGELICHE. Sul sério? 

PiO. Che si fasi contá mo. 

JACUN. Ah ben! No mi sarés mai imaginát un afàr di ste sorte! 
Son là dutis quantis tal coro; non si sa cemüt che stedin in 
pis; son dutis.... dutis.... dutis... orpo di Bacco! Al à di sei 

l'àiar: si viót che lor si sùin, dopo ‘e si... 'e si... 'e si... 'e si... 
orpo di Bacco! Al è ance un predi! An! no mi dismentearai 
di chel meracul li fin c’o vif jo! Une mi ۸ cialat in stuart. 
A viodilis li colór... colór... colór... orpo di Bacco! mi an rebaltát 
il stomi! 

PIO. E alore par taiá l’àiar, e par justási il stomi sin lâs a bevi 
miez di blanc. 

JACUN. Si po che jé vere! 

PIO. Ben sior Jacun, s'al à di parti, bisugne c'o lin, parcè che il 
treno l'à premure e nol spiete nissùn. 

ANGELICHE. C’al mi stei ben, barbe. (Saluti. Angéliche si commuove. 
Anche sior Jacun è commosso). 

PIO. E dopo voi a ordená il telàr. (Via i due uomini da destra). 


SCENA SESTA. 


Rose (da sinistra) e Angéliche. 


ROSE. Signorine, la contesse mi à dat ordin di dii che la spieti cà, 
che vegnarà cà di un póc, e che à di dii dós peraulis. 

ANGELICHE. Va ben, no mi móf di cà. 

ROSE. ’E úl c’o i puarti prime in ciàmare un póc di brát. Voi a 
cidlilu in cusine. 

ANGELICHE. Che vadi, che vadi, Rosute (Rosute esce da destra). 


SCENA SETTIMA 


Gigi (dal fondo), Angéliche, poi Rose (di passaggio). 


GIGI. Tant ben c'o la ciati cà, crodevi che fòs te ciàmare de con- 
tesse. Soi vignüt a saludále in gran premure, siore Angéliche, 
parcè che il tenente mi à dat ordin di parti cui baui cul secònt 
treno. Jo soi chel dai baui, viddie! 

ANGELICHE. Ma Renato l’è za partît cul prin treno, no ise vere? 

GIGI. No uèlie, soi stat ance jo in stazion! 

ANGELICHE. Cheste matine, c’o ài podüt fevelái un lamp, mi veve 
dit c'al varés ciatát müt di torná a saludámi prin di parti: si 
viót che nol à podût, 1 

GIGI. Po che tasi, c’al mi à dit ance a mi, cumò c’o m'impensi, 
c'o la visas in scuindòn c'al vegnarà a saludále. 

ANGELICHE. Ma s'al è partit? 

GIGI. Ce uèlie che i disi jo? Al vegnarà par telègrafo, o cu’ l'areo- 
plano, sao jo? Jo po, siore Angèliche, ai di ۲۱۸۵۲۵21۵16 e di 
domandái perdón. 

ANGELICHE. Po di ce? 

GiGI. Ai di ringraziále parce che mi à fat ciapá cinquante francs, 
e di domandái perdón parcè c'o ài pensàt mal di je. Cumò i 
spieghi: cheste matine il tenente mi à clamát e mi à dit a muse 
düre: «Ce ordin ti vèvio dat jo par ché létare che tu vevis di 
puartá a siore Angéliche? No ti vévio dit che tu i e puartassis 
la di dopo c'o eri lat vie jo?» Orpo, jo c'o speravi di véle 
passade lisse, co ài sintüt cussi, ài ciapat un spavént che mi 
son sc'iampáz duc’ i bêz di sachete! Mostre di siore Angéliche, 
ài pensát, mi à tradit! Cumò veh, Gigi. ce tampieste che ven 
jù! Invezi il tenente l'a continuát a dí: «Un'altre volte che 
tu varás il coragio di no fá chel c'o ti ordeni jo, ti darai jo 
la sonze, e tu la tegnarás a mens par un piez; ma par ste 
volte, za che jé lade ben, ti regali cinquante francs». E al mi 
à regalat une ciarte di cinquante. Vele cà che jé! (Cava di tasca 
una carta di cinquanta e la bacia): Cid, benedete! (La ripone in 
tasca accuratamente. A Rose che in questo momento attraversa 
la scena con una scodella di brodo): La saludi, more, voi vie. 

ROSE. Adio, adio, buinelane, bon viaz! (Entra a sinistra). 

GiGi. Siore Angéliche, la saludi; che mi stedi ben e che scusi se 
qualchi volte le ài fate mated cu’ lis mes ciàcaris. E sa c'o 
soi miez mat. Bisugne c'o vadi svelt parcé che il tenente mi 
à dat ordin precis di parti cul treno des undis e mieze. S'o 
crodès di ciapá un'altre ciarte di cinquante cul disubidilu 'o farès 
di manco di lá jo, ma no mi fidi cheste volte! 

ANGELICHE. A riviodilu, Gigi. E c'al tegni cont dal so tenente sal? 
C'a nol stei a fálu invelegná. 

GIGI. Eh! no i al ruvini, nd! (Via dal fondo. Angéliche dopo aver 
accompagnato Gigi, torna verso il proscenio, e sentendo venire la 
contessa disoone le sedie con un po’ di inquietudine). 


SCENA OTTAVA 


La contessa Laure da sinistra, seguita da Rose che porta uno sgabellino 
da posare i piedi. La contessa si siede dignitosamente. Rose le pone, in silenzio, 
sotto i piedi lo sgabellino. La contessa accennando una sedia ad Angéliche - 
che sarà rimasta rispettosamente in piedi senza aprir bocca - le dice: 


LAURE. ۷۵ sentaisi li! (Angéliche obbedisce in silenzio. A Rose): Tu 
va pai faz tiei, va in cusine! (Rose esce dalla destra in silenzio. 
La contessa durante tutta la scena parlerà con un tono un po’ 
brusco, lasciando però trasparire ogni qual tratto una certa ras- 
segnata bonarietà. Dopo una pausa, durante la quale ha guardato 
fissamente Angéliche): Vès un par di voi di furbe che brusin! 

` No mi maravei che mio fi si vebi lassát inzingará di vó! 

ANGELICHE. (Affettuosamente): Al a di véju cussi ance lui paraltri, 
parce che mi soi lassade ance jo inzingarà di lui. 

LAURE. (Sospirando): Eh! ’o sai che se us lassin fevelà vò, no us 
picin di sigur! (Breve pausa). Dunce staimi a sinti, e stait atente 
a ce che us dis. Mio fi l'a dit che us fil ben, e c'al intint di 
sposaus. Jo i ai dit che s'al fil fa chest cence il mid consèns, 
al è paròn, ma alore c'al si ciapi sù, c'al vadi vie di ciase, 
c'al vadi l'a c'al fil. Se invezi i ten a vé il consèns di so mari, 
alore bisugne c'al si adati a ciartis condizions. Lui l'a rispuin- 
düt che pur di vé il mid consèns, al varès acetàt qualunque 
condizion. Jo jeri sigure che miò fi al varès rispuindút cussì! 
E la prime condizion che i ài fat, jó stade c'al vés di parti 
daurman cheste matine cul prin treno par torná al so regimént 
a fa chei sis més di servizi che ancimò i restin di fa. In chesc' 
sis més al vignara une, dós o tre voltis a ciatá so mari, e in 
ché ocasion lu viodarés ance vò. Mio fi, infati, l’ è partit cheste 
matine cul prin treno!..... Us dis chest, parcè che no orès che 
si metessis tal ciàf c'o vebi piardude la paronanze su miò fi. 

ANGELICHE. No lu ài mai pensát. 

LAURE. Pobén, mior cussi. Se jo po 'o ài di dá il mid conséns al 
matrimoni di mid fi,-’o intint di cognossi a fons la niore che 

. mi vegnarà par ciase. Jo vó no fis cognòs. Mi an dit che sés 

cussi, che sés culà, ma jo come jo, non sai se chest che mi 
Si dis sedi vér o no sedi vér. E intint apònt di rivá a cognòs- 
sius un póc a la volte. 

ANGELICHE. Jo invezi le ài cognossude subit je, dome cul viódile! 

LAURE. Oleso meti il gran ciáf c'o vés v6? Jo invezi soi pluitòst 
dure di capi, e mi ocòr timp par cognossi ben la int. 

ANGELICHE. (Con uno slancio di tenerezza): E po Renato mi veve 
tant fevelat di je, mi veve dit tant ben di je, mame! 

LAURE. Nuie mame! Par uestre règule, jo par vò e par cumò soi 
la contesse. Dunce co fevelais cun mé vés di dimi contesse e 
nuialtri, parce che a mi no mi plasin i smorfioséz für di timp 
e für di luc. Veso capit? Sino intindüz 2 

ANGELICHE. (Serenamente): Si, coatesse. 

LAURE. Par chesc' sis més fin c'al tornara mio fi, vo dunce starés 
cun mè; sarés par mè une spècie no dis di camarele... une 
specie di dame di compagnie, eco! Mi compagnarés a messe 
la matine; mi learés il giornàl; mi learés qualchi libri; se mi 
ocorarà di scrivi qualchi létare, jo us 'e detarai e vó la scri- 
varés; co larai a fá quatri pàs mi farés compagnie. Chest al 
sarà dut il uestri ce fá! Cà varés dut chel che us covente, us 
farai i vistiz che us ocorin, us farai la blanciarie che us ocòr, 
e a la fin di ogni més us darai il uestri salari in mit c'o po- 
darés ance judá a ciase uestre. A proposit, sarà ben che ue- 
stre mari continui l'esercizi, che si mantegni simpri une base 
di lavór e di uadagn: se no po rivá je a dut, che cioli une 
frutate a judále in buteghe. 

ANGELICHE. Si contesse, i scrivarai 'e mame, e grazis, grazis di dut! 

LAURE. Cul stà cun mè, impararés a sopuartámi e impararés ance 
a cognòssimi un póc plui a fons di chel che podés imaginási 
di cognòssimi tal uestri ciàf. E cussi un póc a la volte us cognos- 
sarai ance jo. 'O uei sperá che no sarés buine di finzi, ma ance 
se chest al fòs, us garantis c'o viodarai ce c'o vés tal stomit 
instés. Mi disin che sés brave, che sés inteligént... Starin a viodi! 

ANGELICHE. La mé braüre, contesse, 'e sta dute tal oléi ben a Renato. 
Il ben che i uei jo, l'è diferent dal so, contesse, ma l'è fuart 
e sincér come il so. 

LAURE. (Con emozione): Eh! fie mé, mid fi al mi coste plui dolórs, 
plui sacrifizis e plui baticúrs a mi che nd a vó; jo i uei ben 
d'in ché di c'al è nassfit; il mid amór par lui si è rinfuarzàt 
co l’à scomenzát a di « mame », l'é làt cressint di man in man 
c'al è deventàt frut, c'al è deventat fantat, c'al è deventàt omp! 
Vó, invezi, no son che pós més che lu cognossés! Ma lassin 
stá chesc' discors (Riprende il tono dignitoso di prima): Dunce 
varés lis uestris oris di libertàt: no vés mingo di crodi c'o 
intindi di tignius in presòn. Ogni més us lassarai lá a ciatà 

uestre mari. La prime volte anzi larin insieme, parcè che uei 
cognòssile ance jo. 

ANGELICHE. 'E viodara une ciase di puors, contesse, ma ’e capirà 
subit che jé une ciase di int oneste e di cür. Vin simpri scom- 
batút cu’ la miserie, ma no si vin mai piardüz di coragio. 
Podin là cul ciáf alt e nissùn pò di nuie di nó. 

LAURE. Si, si, lu crót, lu crót! Oh! un'altre ai di dius: mid fi mi 
a dit che a Udin vevis scomenzát a studiá alc, che vevis pro- 
curât di istruisi. Chest mi plas. Venzdn no l’è Udin, ma in 
ogni müt ance cà varés la possibilitàt di impará dut ce che 
olés. Jo cognòs la gnezze dal diretór didatic: 'e jé une signo- 
rine anziane, buine come un agnul, educade e istruide, brave 
di studi e brave di lavór. 'E à bisugne di guadagnási alc, parce 
che son in tanc' in famee e gran bondanze no àn. Ché li, po- 
darà dáus lezion ogni di, se sés contente... 

ANGELICHE. (Con slancio riconoscente): Oh! contesse, no uélie! Bi- 
sugne pur c'o procuri di fami degne di lui plui c'al sei pussibul! 

LAURE. Naturalmentri, mi judarés ance un póc te sorveglianze de 
ciase. Quant che no podarai lá jo a viodi ce che fasin in cu- 
Sine, us mandarai vó. 

ANGELICHE. Si, si, contesse. 

LAURE. Ma us visi che vés di tigní simpri presint che par cumó 
sés cà come une mé dipendént, e cussi no stait a dási àiar cu' 
la servitüt, no stait a fa sprotéz, che no uei savént. In cheste 
ciase par cumò la parone 'e jé une sole, e ché soi jo. 

ANGELICHE. Vorés muri in ché di che vés di lamentási di mé! 

LAURE. E cussi mi par che us ài dit dut chel c'o vevi di dius, e 
che sin d'acordo su dut. (Si alza. Angeliche pure si alza premu- 
rosamente per togliere lo sgabellino). Cumò torni te me ciàmare. 

ANGELICHE. Uèlie che la compagni, contesse? Ae bisugne di mè? 

LAURE. Nó, voi sole, no ài bisugne di nissün. Il uestri servizi al 
scomenzarà domán.di matine. (Si avvia alla porta di sinistra. 
Prima di giungervi si volge lentamente, e dice ad Angéliche, 
sempre in tono un po’ brusco): Vignit cà! (Angéliche si avvicina 
alla contessa. Questa la guarda un momento negli occhi, poi le 
dà un bacio in fronte. Angéliche, commossa fino al pianto, tenta 
di baciare una mano alla contessa, ma questa la respinge dol- 
cemente e le dice): Vonde, vonde! Us tornarai a bussá cà di sis 
més... s'al sarà il cas! (Esce dalla sinistra. Angéliche si asciuga 
gli occhi). 

SCENA NONA. 
Angèliche e Renato. 


Renato si avanza cautamente dal fondo, facendo segno ad Angéliche di non 
gridare. Angéliche si slancia ad abbracciarlo. 


ANGELICHE. Volevi ben di che no tu fossis ۲ 

RENATO. No ài ulüt mancia di vigni a saludáti, amór mid, magari 
par un sol minit. 

ANGELICHE. Cemiit astu fat? Mi vevin dit che tu jeris partit! 

RENATO. La mame à ulüt compagnámi in stazion e no jé stade 
contente fin che no mi à viodüt a montá in treno. Ma jo, apene 
che jé voltade vie, soi dismontàt e soi tornat für. 'O ài tele- 
fonát a un mid ami di Glemone c’al mi vegni a cioli cu’ l'au- 
tomobil e c'al mi spieti für dal pais: cussi larai a Udin cun 
lui. Son dis minüz c'o soi su la terazze, a spietà che la mame 
lés vie e che tu restassis bessole. 

ANGELICHE. Soi contente, Renato, di dut chel che la mame mi à dit. 

RENATO. E jo soi plui content di tè. Ten a mens, Angèliche, che la 
mame 'é à une vore di debolezzis, ma tu às di savéle compati. 
E tu viodaràs che à tantis e tantis buinis qualitàz ance. Tu às 
di fá come c'o fás jo, c'o i doi simpri resón. Tu viodis che à 
ulüt c'o lés vie su doi pis par fa viodi che sa ancemò fási 
ubidi, e jo no le ài contrariade e soi partit. 

ANGELICHE. Squasi! 

RENATO. (Sorridendo): Brave, squasi! E cussi viót ance tu, amór 
mid, di no contrariále. Tu às di tigni simpri presint che sarin 
plui cuièz e plui contènz, se il nestri amór al sarà ben ulút 
ance de mame. 

ANGELICHE. No sta vé pinsìr, Renato, Fiditi di me: no passaràn 
quindis dis, c'o sarai par je come une fie! 

RENATO. Dunce adio. (Bacia Angéliche appassionatamente). La ne- 
stre felizitát cumò e dipént di noaltris Vin di savéle meretá. 

ANGELICHE. Si, si, a ogni cost, a ogni cost! (Renato parte dal fondo. 
Angelica, dall’ uscio di fondo, manda baci e sventola il fazzoletto 
in segno di saluto). 

